Inspektor polis cedera dirempuh motosikal
8 April 2021, 5:14 pm
PETALING JAYA – Seorang pegawai kanan polis berpangkat Inspektor cedera di bahagian kepala dan pinggang selepas dirempuh sebuah motosikal jenis Yamaha RXZ yang cuba meloloskan diri daripada pemeriksaan di Plaza Tol Templer arah barat, di sini hari ini.
Mangsa yang bertugas sebagai Komander Lebuh Raya Kuala Lumpur- Kuala Selangor (Lebuhraya LATAR) bersama pasukan sedang menjalankan operasi trafik di lokasi terbabit sekitar pukul 11.45 pagi.
Ketua Polis Daerah Gombak, Asisten Komisioner Arifai Tarawe berkata, sekitar pukul 12.20 tengah hari semasa mangsa hendak membuat pemeriksaan terhadap penunggang motosikal berkenaan, secara tiba-tiba suspek cuba melarikan diri lalu merempuhnya.
“Rempuhan itu menyebabkan mangsa terjatuh dan mendapat kecederaan di bahagian kepala dan pinggang.
“Dalam masa yang sama, suspek bertindak memecut motosikalnya sejauh kira-kira tiga kilometer, bagaimanapun suspek berjaya diberkas anggota bertugas,” ujarnya dalam kenyataan hari ini.
Jelasnya, mangsa yang berusia 35 tahun dikejarkan ke Hospital Sungai Buloh untuk rawatan lanjut dan dia kini dilaporkan stabil di Zon kuning.

Beliau berkata, semakan mendapati suspek yang berusia 37 tahun dan beralamat di Flat Sri Kota Bandar Tun Razak, Cheras, Kuala Lumpur tidak mempunyai lesen memandu.
Katanya, cukai jalan motosikal tersebut juga sudah tamat tempoh dan kes disiasat mengikut Seksyen 42 Akta Pengangkutan Jalan (APJ) 1987. – K! ONLINE


Bayi dua bulan meninggal dunia dalam jagaan pengasuh
Oleh EDDY AQMAL MOHAMED HAMIDI

8 April 2021, 5:29 pm
WANGSA MAJU – Seorang bayi lelaki berusia dua bulan meninggal dunia selepas ditemui dalam keadaan tidak sedarkan diri dan kebiruan oleh pengasuhnya dalam satu kejadian di sebuah apartmen di Setiawangsa di sini semalam.
Ketua Polis Daerah Wangsa Maju, Superintendan Ashari Abu Samah berkata, kejadian disedari wanita berusia 50-an itu kira-kira pukul 3 petang ketika dia cuba mengejutkan bayi berkenaan yang sebelum itu sedang tidur untuk memberikan susu.
“Bagaimanapun, bayi itu tidak memberikan sebarang respon dan pengasuh itu mendapati tubuh bayi berkenaan telah kebiruan lalu terus menghubungi ibu bayi tersebut sebelum membawanya ke Klinik Kesihatan Dato Keramat untuk mendapatkan bantuan.
“Sebaik tiba di klinik, kakitangan kesihatan telah memberikan bantuan pernafasan kecemasan (CPR) namun tiada sebarang tindak balas dan bayi tersebut seterusnya disahkan telah meninggal dunia,” katanya ketika dihubungi di sini hari.
Menurut Ashari, susulan kejadian itu, pihak polis telah menerima laporan daripada pihak klinik dan siasatan yang dilakukan di tempat kejadian serta di tubuh bayi berkenaan tidak menemui sebarang perkara yang mencurigakan serta kesan kecederaan
“Kami juga telah menerima laporan polis berhubung kejadian daripada keluarga mangsa kira-kira pukul 12 tengah hari tadi dan telah mengambil keterangan daripada keluara mangsa serta pengasuh berkenaan.

“Siasatan awal mendapati bayi berkenaan baharu sahaja dijaga oleh pengasuh tersebut dan hari ini merupakan hari kelima dia dijaga oleh wanita berkenaan yang tinggal bersebelahan rumah mangsa,” jelas beliau.
Tambah beliau, ibu serta bapa mangsa yang masing-masing berusia 39 dan 37 tahun bagaimanapun menyatakan keredaan mereka berhubung kejadian yang menimpa anak bongsu daripada empat beradik itu.
“Mayat mangsa seterusnya dihantar ke Hospital Kuala Lumpur untuk dibedah siasat bagi mengenalpasti punca kematian dan kes kini diklasifikasikan sebagai mati mengejut,” katanya. – K! ONLINE.


Peniaga bantah lokasi baharu bazar Ramadan di Machang
Oleh BAHRUDDIN HATTA

8 April 2021, 5:08 pm
MACHANG – Kira-kira 100 peniaga membantah keputusan Majlis Daerah Machang (MDM) yang memindahkan bazar Ramadan tahun ini di lokasi baharu di kawasan Pasar Borong Wakaf Bata.
Tapak asal bazar itu terletak di pusat bandar Machang dan dipindahkan ke lokasi baharu di tepi jalan utama Machang-Tanah Merah-Jeli iaitu kira-kira 4.3 kilometer dari lokasi tahun-tahun sebelum ini.
Seorang peniaga nasi kukus, Mohd. Azroy Awang, 36, berkata, lokasi baharu itu mempunyai persekitaran yang kotor kerana berhampiran pasar borong malah ia juga dekat dengan lampu isyarat yang merupakan lokasi kerap berlaku kemalangan jalan raya.
“Kawasan tempat letak kereta bagi peniaga dan pengunjung bazar di tepi jalan utama hanya akan menyebabkan kesesakan lebih teruk. Keadaan itu mungkin akan menyebabkan kemalangan jalan raya boleh berlaku,” katanya ketika ditemui pemberita ketika mengadakan perjumpaan dengan MDM hari ini.
Sementara itu, Yang Dipertua MDM, Nik Mohd. Hasanuddin Nik Hussain berkata, sehingga kini, hampir 60 peniaga telah bersetuju untuk berpindah ke lokasi baharu selepas mendengar taklimat disampaikan MDM.
Katanya, kedudukan gerai di bazar Ramadan yang lama terlalu dekat antara satu sama lain yang menyebabkan kesukaran untuk mematuhi prosedur operasi standard (SOP) yang ditetapkan kerajaan. – K! ONLINE.


Netizan doakan bekas kekasih Haris bahagia
Oleh NUR HUDA MUSA

8 April 2021, 3:39 pm
PETALING JAYA – Pernah sohor kini (trending) di laman Twitter sebelum ini apabila dikaitkan dengan peserta Pencetus Ummah, Haris Ismail, 26, namun perkongsian Amal Syahmina kini masih lagi mendapat perhatian netizen.
Pemerhatian Kosmo! di laman Instagram miliknya mendapati, rata-rata netizen tidak putus-putus memberikan kata-kata semangat kepada Amal Syahmina walaupun Haris telah mendirikan rumah tangga dengan selebriti terkenal, Noor Neelofa Mohd. Noor, 32 baru-baru ini.
Terbaharu, Amal Syahmina ada memuat naik gambarnya tersenyum sambil memegang sejambak bunga dan tinjauan di ruang komen mendapati, rata-rata netizen memuji kecantikan gadis itu.
Seorang netizen dikenali sebagai Rose berkata, Amal Syahmina kelihatan cantik di dalam gambar itu selain turut mendoakan kebahagiannya.
“Semoga Amal dipertemukan jodoh yang baik. Amin. Sesungguhnya Allah SWT maha mengetahui,” katanya.
Amal Syahmina juga dilihat membalas satu komen yang mengucapkan tahniah kepadanya.

“Alhamdulillah. Terima kasih,” balasnya ringkas.
Selain itu, ramai juga yang mengambil kesempatan menitipkan doa agar gadis itu bertemu jodoh dengan lelaki yang baik serta mendapat kebahagian yang diimpikan.
Terdahulu, nama Amal Syahmina menjadi bualan ramai apabila memuat naik satu kenyataan mendedahkan hubungannya dengan Harris terlerai selepas kehadiran orang ketiga.
Bagaimanapun, dia menyatakan bahawa dia reda dengan ketentuan yang berlaku dan ingin memulakan hidup baru tanpa dibayangi kisah silam. – K! ONLINE


PKPS nafi tidak ikut EIA
Oleh MOHD YUNUS YAKKUB

8 April 2021, 4:22 pm
SHAH ALAM – Perbadanan Kemajuan Pertanian Selangor (PKPS) menafikan dakwaan Gabungan Melindungi Hutan Negeri Selangor tanpa Kajian Penilaian Impak Alam Sekitar (EIA) untuk pembangunan Selangor Smart Agro Park (SSAP).
PKPS dalam kenyataan hari ini memberitahu, telah melantik konsultan pada tahun 2019 menjalankan kajian EIA bagi cadangan pembukaan kawsaan ladang kelapa sawit seperti kategori kegunaan tanah yang telah ditetapkan di dalam Suratan Hakmilik PKPS.
Katanya, berdasarkan kajian tersebut mendapati semua komponen teknikal dan impak kepada alam sekitar dalam kajian EIA berkenaan telah dipatuhi mengikut spesifikasi pembangunan
yang dikeluarkan oleh PKPS.
“Bagaimanapun polisi kerajaan tidak membenarkan pembukaan kawasan baru bagi tujuan penanaman baru kelapa sawit.
“Sehubungan dengan itu, PKPS telah membuat keputusan untuk menukar tanaman kepada komoditi berasaskan makanan seperti mana yang digariskan dalam Dasar Agromakanan Negara,” katanya.
Terdahulu, sebuah portal media melaporkan Gabungan Melindungi Hutan Negeri Selangor mendakwa PKPS ‘membersihkan’ sekitar 970 paya bakau di Sabak Bernam tanpa EIA.-K!ONLINE


Bekas timbalan pengarah kanan DBKL bebas tuduhan terima RM150,000
Oleh NORLIZAH ABAS

8 April 2021, 3:43 pm
KUALA LUMPUR – Mahkamah Sesyen di sini hari ini melepas dan membebaskan seorang bekas timbalan pengarah kanan Dewan Bandaraya Kuala Lumpur (DBKL) terhadap tuduhan menerima wang RM150,000 daripada seorang pengarah syarikat, dua tahun lalu.
Hakim Suzana Hussin melepas dan membebaskan Sabudin Mohd. Salleh, 59, tanpa memanggilnya membela diri selepas berpuas hati pihak pendakwaan gagal membuktikan kes prima facie terhadapnya.
Tertuduh merupakan bekas Timbalan Pengarah Kanan (Awam) di Jabatan Kejuruteraan Awam dan Pengangkutan Bandar.
Mahkamah memutuskan demikian selepas mendengar keterangan semua saksi dan meneliti hujah pihak pendakwaan dan pembelaan serta meneliti autoriti yang dikemukakan oleh kedua-dua pihak.
Sabudin bebas daripada tuduhan secara rasuah menerima bagi dirinya barang berharga iaitu wang tunai RM150,000 daripada Pengarah Tegap Elit Sdn. Bhd., Chia Chee Seng.
Wang itu sebagai dorongan melakukan suatu perbuatan di bawah hal ehwal prinsipalnya, iaitu memperakukan sijil bayaran kemajuan tuntutan, yang dikemukakan oleh beberapa syarikat.

Dia dituduh melakukan kesalahan itu di sebuah rumah di Ukay Perdana, di sini, antara 13 Ogos dan 19 Ogos 2018.-K!ONLINE


Risau, stres, Uyaina alami ‘mental breakdown’
8 April 2021, 3:54 pm
PETALING JAYA – Pelakon dan pengacara Uyaina Arshad diserang masalah ‘mental breakdown’ yang teruk sejak beberapa hari lalu.
Dedah Uyaina atau nama lengkapnya Shaidatul Naseha Uyaina Arshad, 29, timbul bermacam perasaan negatif dalam dirinya seperti sedih, takut, penat dan risau meskipun dia sendiri tidak pasti punca dan perkara sebenarnya yang dirisaukannya.
“Saya stres sampai migrain. Paling teruk bila terjaga pukul 3 hingga 4 pagi, berpeluh-peluh kemudian tidak boleh tidur sedangkan badan rasa penat sangat. Rasa diri tidak bernilai,” tulisnya dalam satu hantaran menerusi Instagramnya sebentar tadi.
Disebabkan kejadian tersebut, pelakon drama Perempuan Tanpa Dosa itu meminta tips daripada pengikut Instagramnya tentang apa yang perlu dilakukan sekiranya diri berasa tertekan.
“Saya sangat menghargainya. Rupa-rupanya ramai yang pernah rasa lebih teruk.
“Alhamdulillah, keadaan saya bertambah baik sekarang. Apa yang saya boleh kongsikan, kita jangan menidakkan perasaan ini. Jangan halang atau pendam sendirian. Luahkan dekat orang yang kita percaya.

“Rasainya dan benarkan perasaan itu diluahkan. Ini bukan kehidupan yang teruk, tetapi cuma satu fasa. Paling penting, kita kena terima diri dan sayangi diri sendiri,” katanya lagi.
Tambah pengacara program Wanita Hari Ini (WHI) itu lagi, dia belajar untuk muhasabah diri dengan mensyukuri setiap nikmat yang telah dikurniakan Allah kepadanya selama ini.
“Minda kita mainkan peranan yang sangat penting. Kalau kita fikir negatif, percayalah hidup kita akan negatif.
“Banyak sangat nikmat Allah bagi yang patut disyukuri. Alhamdulillah. Semoga rasa negatif ini akan berlalu pergi dan diganti dengan kegembiraan yang berpanjangan. Amin,” ujar Uyaina. – K! ONLINE


‘Suspek’ pijak lembu sudah ditangkap
Oleh AIMUNI TUAN LAH

8 April 2021, 3:34 pm
GUA MUSANG – Seekor gajah jantan liar yang dipercayai mengamuk dan memijak dua ekor lembu ternakan penduduk hingga mati di Kampung Subong di sini minggu lalu berjaya ditangkap semalam.
Pengarah Jabatan Perlindungan Hidupan Liar dan Taman Negara (Perhilitan) Kelantan, Ady Ermanty Haniff Mohamed Hanif berkata, gajah jantan bergading dengan ukuran tapak 33 sentimeter itu ditangkap ketika ia sedang mencari makanan di kawasan kebun kira-kira pukul 1 petang.
Katanya, gajah liar dianggarkan berusia antara 15 hingga 20 tahun itu merupakan gajah yang terdapat di dalam kawasan Hutan Simpan Nenggiri yang terletak berdekatan kampung itu.
“Lapan anggota Perhilitan Kelantan telah melakukan pemantauan di kawasan itu selepas menerima aduan daripada penduduk mengenai seekor gajah yang berkeliaran di kawasan kebun mereka.
“Hasil pemantauan mendapati, gajah liar berkenaan merupakan gajah sama yang mengganggu tanaman penduduk di kawasan Kampung Kundur dan Panggong Lalat pada bulan Mac lalu,” katanya dalam satu kenyataan hari ini.
Ady Ermanty Haniff berkata, penangkapan itu melegakan pekebun di tiga kampung itu kerana dapat mengelakkan kerugian berterusan yang dialami akibat kematian haiwan ternakan dan kemusnahan tanaman.

Katanya, operasi pemindahan gajah liar itu akan dilakukan dalam masa terdekat dengan bantuan kakitangan Pusat Konservasi Gajah Kebangsaan Kuala Gandah di Lanchang, Pahang.-K! ONLINE


Tiga kadar berbeza zakat fitrah di Pulau Pinang
Oleh ISWAN SHAFIQ ISA

8 April 2021, 3:56 pm
SEBERANG PERAI – Kadar zakat fitrah bagi negeri Pulau Pinang tahun ini ditetapkan pada tiga kadar berbeza iaitu RM7, RM12 dan RM16.
Perkara itu diumumkan Timbalan Ketua Menteri 1 merangkap Yang Dipertua Majlis Agama Islam Negeri Pulau Pinang (MAINPP), Datuk Ahmad Zakiyuddin Abdul Rahman pada sidang akhbar di ibu pejabat Zakat Pulau Pinang (ZPP) di Bandar Perda, Bukit Mertajam di sini hari ini.
Menurut Ahmad Zakiyuddin, kadar RM7 ditetapkan bagi kumpulan majoriti yang memakan beras jenis Super Special Tempatan 5 peratus, Super Special Tempatan 10 peratus, Beras Tempatan Standard, Beras Tempatan Premium, Thai White Rice, Vietnam White Rice, Pakistan White Rice atau lain-lain yang setara.
“Bagi kumpulan yang memakan beras wangi, beras pulut dan beras Calrose/Poney atau yang setara ditetapkan pada kadar RM12, manakala kadar RM16 pula bagi kumpulan yang memakan jenis berkualiti tinggi seperti Beras Bastmathi dan setara dengannya.
“Tiga kadar ini ditetapkan pada tahun ini bagi memberi peluang kepada umat Islam di Pulau Pinang yang lebih berkemampuan menunaikan kewajipan membayar zakat fitrah mereka mengikut kadar yang lebih tinggi iaitu RM16 seorang,” ujar beliau.
Dalam pada itu, Ahmad Zakiyuddin memberitahu, ZPP menerusi Amil Zakat Fitrah yang dilantik oleh MAINPP telah berjaya memungut sebanyak RM5.54 juta pada tahun lepas walaupun dalam situasi penguatkuasaan Perintah Kawalan Pergerakan (PKP) akibat Covid-19.

Sehubungan itu katanya, ZPP menyasarkan untuk membuat kutipan zakat fitrah sehingga RM6 juta pada tahun ini. – K! ONLINE


Ular sawa 10kg dalam mangkuk tandas
Oleh ISKANDAR SHAH MOHAMED

8 April 2021, 3:53 pm
KLANG – Hasrat seorang kontraktor untuk mandi terbantut selepas menemui seekor ular sawa seberat 10 kilogram (kg) di dalam mangkuk tandas rumahnya di Taman Bertek Indah di sini, hari ini.
Kejadian kira-kira pukul 10.30 pagi disedari lelaki berusia 47 tahun itu yang pelik melihat objek hitam di dalam mangkuk tersebut.
Ketua Sektor Operasi Anggota Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, empat anggota termasuk pegawai bergegas ke lokasi kejadian sejurus menerima panggilan pada pukul 11.02 pagi.
“Pemeriksaan lanjut mendapati ular sawa sepanjang dua meter berada di dalam mangkuk tandas tersebut.
“Operasi menangkap reptilia itu dilakukan secara berwaspada menggunakan peralatan khas bagi mengelak ia bertindak agresif,” katanya kepada ketika dihubungi di sini, hari ini.
Ujar beliau, ular itu berjaya ditangkap dalam tempoh tujuh minit dan operasi ditamatkan pihaknya pada pukul 11.26 pagi

“Reptilia itu kemudian diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya.- K!ONLINE


Lelaki maut dirempuh selepas tercampak keluar dari kereta
Oleh EDDY AQMAL MOHAMED HAMIDI

8 April 2021, 3:47 pm
HULU SELANGOR – Seorang lelaki maut dirempuh pengguna jalan raya selepas tercampak keluar dari kereta dipandunya dalam satu kemalangan di Kilometer 32 Jalan Kuala Lumpur-Ipoh, dekat Sungai Choh, Rawang, awal pagi semalam.
Timbalan Ketua Polis Daerah Hulu Selangor, Deputi Superintendan Ridzuan Khalid berkata, kejadian kira-kira pukul 6.20 pagi itu melibatkan empat buah kenderaan iaitu sebuah Perodua Kancil, Proton Wira, kenderaan pelbagai guna (MPV) Perodua Alza serta sebuah lori.
“Siasatan awal yang dilakukan mendapati kereta jenis Perodua Kancil dipandu mangsa berusia 25 tahun yang bekerja sebagai pemandu lori itu dipercayai telah hilang kawalan dan terlanggar tayar belakang sebuah lori yang datang dari arah bertentangan.
“Pelanggaran itu telah mengakibatkan Perodua Kancil tersebut terbalik dan menghempap Perodua Alza dipandu seorang lelaki berusia 23 tahun yang berada di belakang lori berkenaan selain menyebabkan mangsa tercampak keluar dari kereta,” katanya menerusi satu kenyataan hari ini.
Menurut Ridzuan, mangsa yang tercampak keluar dari keretanya ke atas jalan raya seterusnya dirempuh oleh sebuah kereta jenis Proton Wira dipandu seorang wanita dari arah belakang yang tidak sempat mengelak.
“Susulan kejadian itu, mangsa disahkan telah meninggal dunia di lokasi kejadian manakala pemandu kereta Perodua Alza dilaporkan mengalami kecederaan ringan.

“Pemandu lori serta pemandu Proton Wira yang berusia 28 tahun dan 30-an pula dilaporkan tidak mengalami sebarang kecederaan,” jelas beliau.
Tambah Ridzuan, mayat mangsa seterusnya dibawa ke Hospital Kuala Kubu Bharu untuk dibedah siasat dan kes disiasat mengikut Seksyen 41(1) Akta Pengangkutan Jalan 1987.-K! ONLINE


Kelantan hadkan dua orang satu gerai di bazar Ramadan
Oleh ROSALWANI CHE SOH

8 April 2021, 3:29 pm
KOTA BHARU – Kerajaan negeri Kelantan mengehadkan hanya dua pelanggan sahaja dibenarkan masuk untuk membeli juadah di setiap gerai di bazar Ramadan seluruh negeri ini.
Menteri Besar Kelantan, Datuk Ahmad Yakob berkata, kerajaan negeri menetapkan syarat itu kepada peniaga memandangkan mereka telah dibenarkan berniaga di bazar Ramadan pada tahun ini.
Menurutnya, sehubungan dengan itu, kerajaan negeri telah menetapkan bilangan peniaga adalah mengikut kapasiti keluasan setiap bazar Ramadan di seluruh negeri.
“Kita harap dengan ruang yang diberikan kepada peniaga di bazar Ramadan pada tahun ini sekali gus dapat meningkatkan ekonomi di negeri ini meskipun perlu berdepan dengan wabak Covid-19.
“Peniaga juga perlu memakai pelitup muka sepanjang operasi perniagaan di bazar Ramadan selain mengekalkan jarak yang selamat seperti yang ditetapkan,” katanya selepas hadir ke Majlis Perasmian Pasar Awam di Bandar Satelit Pasir Tumboh yang kini dikenali dengan nama Pasar Siti Mariam.-K! ONLINE


Bekas pengurus Paip didakwa terima rasuah
Oleh NIK SUKRY RAMLI

8 April 2021, 4:19 pm
KUANTAN- Bekas Pengurus Perolehan Pengurusan Air Pahang Berhad (Paip), Sani Khan Ali Khan didakwa di Mahkamah Sesyen Kuantan di sini atas enam pertuduhan menerima suapan RM160,000 dan sebuah kereta mewah bernilai RM154,399.70 daripada pemilik syarikat kontraktor antara tahun 2014 hingga 2018.
Sani Khan yang berumur 46 tahun bagaimanapun mengaku tidak bersalah terhadap kesemua pertuduhan yang dibacakan di hadapan Hakim Datuk Ahmad Zamzani Mohd Zain.
Bagi pertuduhan pertama, Sani Khan didakwa menerima suapan iaitu sebanyak 50 peratus hasil keuntungan Syarikat Aliran Puncak Service untuk kerja membekal dan menghantar ‘stopcock clamp’ kepada PAIP daripada Mohd Azahari Mohd Ramli bagi membantu syarikat itu mendapatkan kerja-kerja membekalkan dan menghantar ‘stopcock clamp’.
Perbuatan itu didakwa dilakukan oleh tertuduh di Tingkat 3, pejabat Paip di Indera Mahkota di sini pada 2014.
Bagi pertuduhan kedua hingga ke lima, bapa kepada tiga anak itu didakwa menerima suapan wang tunai RM160,000 daripada Mohd Azahari sebagai upah membantu syarikat terbabit mendapatkan tujuan sama.
Perbuatan itu didakwa dilakukan Sani Khan di Restoran Jaman Tory, Indera Mahkota antara September 2016 sehingga Disember 2018.

Tertuduh didakwa mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) Akta Sama.
Jika sabit kesalahan tertuduh boleh dipenjara tidak lebih 20 tahun dan denda tidak kurang daripada lima kali ganda suapan atau RM10,000 mengikut yang mana lebih tinggi.
Bagi tuduhan terakhir, Sani Khan didakwa menerima sebuah kereta jenama jenis Mazda CX5 daripada Nor Amli Daud yang mempunyai hubungan dengan kerja rasmi tertuduh yang mana telah melanggar peruntukan Akta SPRM 2009 (Akta 694) untuk menggalakkan integriti dan kebertanggungjawab pentadbiran sektor awam serta gagal melaporkan kesalahan penyogokan kepada SPRM.
Perbuatan itu didakwa dilakukan olehnya di Gabungan Suria Sdn Bhd, Jalan Tun Ismail, pada 9 Mac 2016.
Tertuduh didakwa melanggar peruntukan Seksyen 25 (2) Akta yang sama dan hukuman jika sabit kesalahan boleh didenda tidak melebihi RM100,000 atau penjara selama tempoh tidak lebih 10 tahun atau kedua-duanya sekali.
Mahkamah kemudian membenarkan tertuduh diikat jamin RM30,000 bagi semua pertuduhan dan menetapkan 10 Mei depan sebagai tarikh sebutan semula kes.-K! ONLINE


Premis haiwan peliharaan kendali judi haram diserbu
Oleh NIK NUR IZZATUL HAZWANI NIK ADNAN

8 April 2021, 2:53 pm
KEMAMAN – Tembelang seorang pemilik premis perjudian nombor ekor haram yang berselindung di sebalik operasi sebuah kedai haiwan peliharaan terbongkar apabila diserbu sepasukan anggota polis di Taman Samudera di sini hari ini.
Dalam serbuan pada pukul 12 tengah hari itu, anggota polis terlibat dengan kerjasama Tenaga Nasional Berhad (TNB) telah bertindak memotong bekalan elektrik di premis berkenaan secara serta-merta.
Ketua Polis Daerah Kemaman, Superintendan Hanyan Ramlan berkata, siasatan awal mendapati premis yang berselindung di sebalik perniagaan haiwan peliharaan itu telah menjalankan kegiatan perjudian nombor ekor haram sejak tujuh bulan lalu.
“Pemilik premis itu telah diberi amaran agar menghentikan kegiatan perjudian haram itu sebanyak tiga kali tetapi dia tetap berdegil.
“Tambah mengecewakan saya, terdapat kes seorang kanak-kanak berusia 10 tahun membeli nombor ekor haram untuk bapanya di premis tersebut,” katanya kepada pemberita selepas mengetuai operasi tersebut di sini hari ini.
Ujar beliau, kes disiasat mengikut Seksyen 21A (1) Akta Rumah Judi Terbuka 1953. – K! ONLINE


Perbicaraan kes rogol ditangguh kerana tiga saksi dikuarantin Covid-19
Oleh ASLIZA MUSA

8 April 2021, 2:47 pm
IPOH – Perbicaraan kes rogol membabitkan bekas exco kerajaan negeri, Paul Yong Choo Kiong ditangguhkan pada Jun dan Julai depan selepas mahkamah dimaklumkan tiga saksi pendakwaan menjalani kuarantin kerana disahkan positif Covid-19.
Hakim Datuk Abdul Wahab Mohamed menangguhkan perbicaraan itu selepas Timbalan Pendakwa Raya, Datuk Jamil Aripin memaklumkan perkara tersebut sejurus saksi pendakwaan kesembilan selesai memberi keterangan.
Menurut Jamil, perbicaraan tidak dapat diteruskan kerana ketiga-tiga individu itu adalah pihak yang bertanggungjawab ke atas rakaman kamera litar tertutup (CCTV) yang juga merupakan bukti utama pendakwaan.
“Pihak pendakwaan memohon agar kes ini ditangguh ke tarikh lain mengambil kira keadaan ketiga-tiga saksi ketika ini yang dikuarantin.
“Ketiga-tiga saksi ini bertanggungjawab ke atas rakaman CCTV yang merupakan antara bukti utama pihak pendakwaan dan tanpa mereka, kami tidak boleh memanggil saksi-saksi lain untuk menunjukkan rakaman tersebut,” katanya dalam prosiding perbicaraan hari keempat di Mahkamah Tinggi di sini hari ini.-K! ONLINE


Pekerja ah long simbah cat merah dicekup
Oleh MOHD SYALMIZI HAMID

8 April 2021, 2:28 pm
SEBERANG PERAI – Seorang lelaki yang bekerja dengan sindiket pinjaman wang haram atau ah long ditahan polis kelmarin selepas menyimbah cat merah pada sebuah rumah di Taman Mesra, Butterworth di sini.
Suspek berusia 25 tahun itu ditahan di Taman Mesra kira-kira pukul 2.30 petang selepas penghuni sebuah rumah menyedari kejadian itu berlaku di rumahnya pada sebelah pagi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, seorang wanita mendakwa melihat seluruh dinding rumahnya disimbah cat merah pada pukul 8.30 pagi.
“Terdapat satu nota kecil tertera nama seorang perempuan bersama satu pesanan yang ditinggalkan, biarpun pengadu mendakwa tidak pernah meminjam wang.
“Nota itu tertera kata-kata, ‘utang (hutang) wang bayar wang ini peringatan pertama WhatsApp ke satu nombor telefon’,” katanya kepada pemberita hari ini.
Noorzainy berkata, pihaknya berjaya menangkap suspek yang bergerak secara solo itu kira-kira lima jam selepas menerima laporan polis berhubung kejadian berkenaan.-K! ONLINE


101 peratus yakin suara itu tulen – Annuar
Oleh MOHD. HUSNI MOHD. NOOR

8 April 2021, 3:24 pm
PUTRAJAYA – Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim dinasihatkan supaya membuat pengakuan bersumpah di masjid bagi menafikan perbualan audio telefon yang tular.
Gesaan itu disuarakan Ahli Parlimen Ketereh, Tan Sri Annuar Musa yang juga bekas Setiausaha Agung Barisan Nasional (BN).
Annuar yang juga Menteri Wilayah Persekutuan berkata, mungkin cara sedemikian boleh dilakukan bagi menafikan pembabitan mereka dalam perbualan tular itu.
“Saya cuba mendengarnya malam tadi berkali-kali dan sebagai orang yang amat dekat dan rapat dengan kedua-dua mereka, saya yakin 101 peratus itu adalah suara tulen.
“Pengecaman suara itu bukanlah menjadi terlalu rumit malah, suara orang berlakon dengan suara sebenar itu saya boleh cam,” katanya ketika ditemui pada majlis pelancaran Kerangka Dasar Bandar Pintar Wilayah Persekutuan (MySmart Wilayah 2030), di sini hari ini.
Justeru, katanya, beliau mahu kedua-dua pemimpin parti itu jujur dan hendaklah berani serta harus memberi penjelasan sebenar bukannya menafikan dan cuba menuduh orang lain pula. -K! ONLINE


AADK Kelantan teruskan program urin pelajar di sekolah
Oleh TOREK SULONG

8 April 2021, 2:44 pm
PASIR PUTEH – Agensi Anti Dadah Kebangsaan (AADK) akan kembali melaksanakan ujian saringan air kencing di semua sekolah menengah di Kelantan bermula pertengahan bulan ini.
Pengarah AADK Kelantan, Rohayu Ahmad berkata, ujian saringan itu hanya melibatkan pelajar-pelajar yang telah dikenal pasti oleh pihak sekolah yang terlibat dengan penyalahgunaan dadah.
Menurutnya, kaedah itu dilakukan kerana data penglibatan pelajar yang terlibat dengan dadah sepanjang tahun lalu tidak dapat dikumpul ekoran tempoh persekolahan yang singkat ketika penularan wabak Covid-19 dan Perintah Kawalan Pergerakan (PKP).
“AADK tidak berpeluang menjalankan pemantauan ke sekolah pada tahun lalu kerana pelaksanaan kaedah Pengajaran dan Pembelajaran di Rumah ( PdPR) pada tahun lalu.
“AADK telah berbincang dengan Jabatan Pendidikan Negeri (JPN) untuk memudahkan program untuk mengesan pelajar yang telah terlibat dengan penyalahgunaan dadah,” katanya selepas hadir ke Majlis Perasmian Dan Pelancaran Sekolah Menengah Kebangsaan (SMK) Sungai Petai Sebagai Sekolah Angkat AADK di SMK Sungai Petai di sini hari ini.
Menurut Rohayu, pihak sekolah perlu telus dan tidak menyembunyikan data sebenar kerana ia akan merugikan pelajar yang terlibat dengan dadah.

“Kita sudah mengenal pasti 15 kawasan mempunyai kes dadah yang tinggi melibatkan di Kota Bharu, Tumpat, Pasir Mas, Bachok dan Machang.
“AADK akan memberi tumpuan khusus terutamanya untuk menjejaki penagih dadah untuk dipulihkan,” katanya.-K! ONLINE


777,500 penganggur direkodkan Februari lalu
Oleh NOR IDAYU BOSRO

8 April 2021, 2:38 pm
PUTRAJAYA – Kadar pengangguran pada bulan Februari lalu menurun kepada 4.8 peratus dengan merekodkan bilangan penganggur sebanyak 777,500 orang berbanding 782,000 orang pada bulan sebelumnya.
Data itu dikeluarkan oleh Jabatan Perangkaan Malaysia (DOSM) menerusi Statistik Tenaga Buruh, Malaysia, Februari 2021.
Ketua Perangkawan, Datuk Seri Dr. Mohd. Uzir Mahidin berkata, penganggur aktif yang ditakrifkan sebagai individu yang bersedia untuk bekerja dan aktif mencari pekerjaan juga berkurangan kepada 647,400 berbanding 657,200 pada Januari lalu.
“Mereka yang menganggur kurang dari tiga bulan menyumbang 50.6 peratus daripada jumlah penggangur aktif.
“Sementara itu, sebanyak 11.3 peratus penganggur aktif berada dalam pengangguran jangka panjang iaitu bagi tempoh lebih dari setahun,” katanya dalam satu kenyataan di sini hari ini.
Mengulas lanjut, Mohd. Uzir berkata, dengan bilangan penduduk bekerja terus meningkat manakala bilangan penganggur menurun, tenaga buruh pada bulan Februari lalu meningkat 0.2 peratus kepada 16.05 juta orang berbanding 16.02 juta pada bulan sebelumnya.-K! ONLINE


Kes penipuan jualan barangan kemas secara online catat peningkatan
Oleh EDDY AQMAL MOHAMED HAMIDI

8 April 2021, 3:08 pm
PETALING JAYA – Sebanyak 37 laporan melibatkan kejadian penipuan penjualan barangan kemas tidak wujud secara online telah diterima oleh Polis Diraja Malaysia (PDRM) bagi tempoh tiga bulan pertama tahun ini melibatkan kerugian mencecah RM239,530.
Pengarah Jabatan Siasatan Jenayah Komersil Bukit Aman, Datuk Zainuddin Yaacob berkata, jumlah tersebut dilihat mencatatkan peningkatan berbanding 21 kes pada 2019 melibatkan kerugian RM148,444.20 dan 44 kes dengan kerugian RM261,945 pada 2020.
“Perkembangan teknologi dan komunikasi telah mewujudkan peluang perniagaan secara online dan akses yang mudah serta tanpa had khususnya dalam situasi negara yang berdepan penularan pandemik Covid-19 telah menjadikan platform e-dagang sebagai pilihan pengguna.
“Bagaimanapun, perkembangan ini (platform e-dagang) juga turut mewujudkan jenayah penipuan penjualan barangan tidak wujud,” katanya menerusi satu kenyataan di sini hari ini.
Menurut Zainuddin, pihaknya telah mengambil langkah efektif serta berkesan bagi membanteras aktiviti berkenaan namun dari aspek pencegahan, pembabitan masyarakat amat diperlukan dan orang ramai digesa untuk sentiasa berhati-hati juga berwaspada dalam urusan jual beli barang kemas secara online.
“Jangan mudah percaya dengan tawaran jualan barang kemas yang lebih murah daripada pasaran semasa terutamanya apabila tawaran tersebut dibuat oleh pihak yang tidak dapat dipastikan kesahihannya dan sentiasa membuat semakan ketulenan transaksi selain memastikan urusan jual beli dijalankan melalui perjanjian dan kaedah yang diperakui.

“Orang awam boleh membuat semakan pengesahan akaun dan talian telefon terlebih dahulu melalui laman web http://ccid.rmp.gov.my/semakmule/ untuk mengenalpasti sama ada akaun tersebut pernah terlibat dalam kes penipuan ataupun tidak sebelum membuat sebarang transaksi,” katanya.
Tambah beliau, orang ramai juga boleh menghubungi CCID Scam Response Centre menerusi talian 03-26101559/ 1599 jika mempunyai sebarang keraguan.


Murid tahun satu cedera ditampar guru
Oleh KHAIRUL MOHD. ALI

8 April 2021, 2:57 pm
JOHOR BAHRU – Seorang murid tahun satu mengalami kecederaan bibir bengkak dan berdarah akibat ditampar guru sekolah dalam satu kejadian di sebuah sekolah di Kulai dekat sini Isnin lalu.
Menurut ibu kanak-kanak malang itu, Ida Sofea Mohamed, 34, memberitahu, pihaknya kecewa kerana guru berkenaan memberi alasan bahawa anak lelakinya berusia tujuh tahun menangis dan tiada tanda hendak berhenti.
Jelasnya, guru lelaki tersebut dikatakan hilang sabar lalu menampar muka anaknya
“Bila saya ambil dia balik dari sekolah dan dia buka pelitup muka, saya nampak ada darah dan mulutnya bengkak. Bila diperiksa ada lebam darah beku dalam mulut dengan pipi bengkak sebelah.
“Petang itu saya membawanya ke klinik untuk mendapatkan ubat bagi kebaskan mulut yang bengkak agar dia boleh makan seperti biasa,” katanya ketika dihubungi Kosmo! di sini hari ini.
Tambah ibu kepada dua orang anak itu lagi, apabila dia bersemuka dengan guru berkenaan pada keesokan harinya, guru itu mengakui menampar anaknya.

“Saya juga berasa kecewa dengan jawapan diberikan guru besar sekolah berkenaan yang hanya berkata ‘benda dah jadi’.
“Bagi saya, guru besar sebagai seorang pemimpin perlu lebih profesional dengan memberi janji bahawa perkara seperti itu tidak akan berulang,” ujarnya.-K! ONLINE


Risda peruntuk RM2j bina depo pengumpulan hasil getah
Oleh ZAKKINA WATI AHMAD TARMIZI

8 April 2021, 3:05 pm
JEMPOL – Pihak Berkuasa Kemajuan Pekebun Kecil Perusahaan Getah (Risda) memperuntukkan sebanyak RM2.54 juta bagi membina depo pengumpulan hasil getah di seluruh negara.
Pengerusi Risda, Datuk Mohd. Salim Mohd. Sharif berkata, menjelang akhir tahun ini, kesemua depo berkenaan akan siap dibina membabitkan 33 depo sekerap dan 27 depo susu getah.
“Pada tahun lalu, Risda membelanjakan sebanyak RM1.39 juta bagi membina 49 depo membabitkan 14 sekerap dan 35 susu getah termasuk menambah baik depo sedia ada.
“Pembinaan depo ini dilaksanakan di seluruh negara melibatkan sebanyak 60 unit dengan nilai bantuan sebanyak RM2.54 juta dengan sasaran pekebun kecil seramai 11,446 orang,” katanya selepas merasmikan Program Pekebun Kecil Makmur dan Pelancaran Gerakan Semburan Penyakit Pestalotiopsis di Kampung Lonek, dekat sini hari ini.


Lans Koperal didakwa rasuah tarik balik laporan polis
Oleh MOHD YUNUS YAKKUB

8 April 2021, 2:34 pm
SHAH ALAM – Seorang anggota polis berpangkat Lans Koperal mengaku tidak bersalah di Mahkamah Sesyen hari ini atas dua pertuduhan termasuk pilihan kerana menerima suapan RM4,000 untuk menarik semula laporan polis dilakukan sebuah syarikat perkhidmatan pengangkutan dan pengiklanan, empat bulan lalu.
Tertuduh, Chin Wei Siang, 29, membuat pengakuan tersebut selepas pertuduhan dibacakan di hadapan Hakim Rozilah Salleh.
Wei Siang yang bertugas di kaunter aduan, Pondok Polis Taman Berjaya di sini bersetuju menerima suapan RM4,000 daripada seorang wanita sebagai dorongan menarik semula laporan polis terhadap suaminya yang dibuat oleh sebuah syarikat perkhidmatan pengangkutan dan pengiklanan.
Sabit kesalahan boleh dipenjara sehingga 20 tahun dan denda tidak kurang lima kali ganda nilai suapan atau RM10,000,mana lebih tinggi mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 dan boleh dihukum dibawah Seksyen 24 (1) akta sama.
Dia juga didakwa pertuduhan pilihan dengan jawatan, lokasi tugasan dan jumlah wang serta daripada individu sama tanpa sebarang balasan yang diketahui mempunyai kaitan dengan tugas rasminya.
Justeru, dia melakukan kesalahan mengikut Seksyen 165 Kanun Keseksaan yang memperuntukkan penjara sehingga dua tahun atau denda atau kedua-duanya.

Perbuatan itu dilakukan di sebuah restoran di Jalan Sungai Rasau, Seksyen 32 di sini pukul 4.10 petang pada 3 Disember tahun lalu.
Timbalan Pendakwa Raya SPRM Fadhli Ab. Wahab menawarkan jaminan RM15,000 bersama penjamin selain syarat tambahan perlu melaporkan diri di pejabat SPRM sebulan sekali dan pasport diserahkan kepada mahkamah. Tertuduh diwakili Peguam Jay Moy Wei Jiun.
Mahkamah kemudiannya menetapkan jaminan RM10,000 bersama seorang penjamin dan membenarkan syarat tambahan pendakwaan. Sebutan semula kes pada 27 Mei depan. -K!ONLINE


Kedah tewas di laman sendiri
Oleh KOSMO!

9 April 2021, 11:38 pm
ALOR SETAR – Kedah Darul Aman FC (KDA FC) tewas kepada Terengganu FC (TFC) 1-2 di hadapan penyokong sendiri di Stadium Darul Aman di sini malam ini.
KDA FC mengatur beberapa serangan bagi merebut gol awal, namun TFC bijak mengekang asakan pasukan tuan rumah.
Skuad hijau kuning berjaya memperoleh gol pertama dengan jaringan sendiri terhasil oleh pemain TFC, Mohd. Fauzi yang tertampan masuk bola hasil percubaan Rabih Ataya.
Pada hujung minit babak pertama, TFC dihadiahkan sepakan penalti selepas bola terkena tangan pemain pertahanan Kedah, Ariff Farhan.
Penyerang Terengganu FC, David Da Silva mudah melakukan sepakan penalti itu untuk menewaskan Mohd. Shaahril.
Bersambung separuh masa kedua, TFC berjaya menjaringkan gol untuk mendahului perlawanan menerusi gerakan menarik Muhammad Azam Azim sebelum melakukan sepakan kencang merobek jaringan pada minit ke-60.

Kedah selepas itu mengatur serangan bertali arus bagi memburu gol penyamaan, namun gagal.
Dua pemain KDA FC, Mohd. Fadzrul Danel Mohd. Nizam dan Rooney Celvin dilayangkan kad merah kerana menolak pengadil dan mengasari pemain lawan pada penghujung perlawanan. K! ONLINE.


Ambulans bawa pesakit disyaki positif Covid-19 terbalik
Oleh NUR ANATI JUHARI

9 April 2021, 8:14 pm
ALOR SETAR – Sebuah ambulans terbalik selepas terlibat kemalangan dengan kenderaan pelbagai guna (MPV) jenis Proton Exora di persimpangan lampu isyarat berhampiran Plaza Tol Alor Setar Utara, Jalan Langgar di sini hari ini.
Difahamkan, ambulans tersebut dinaiki lima individu termasuk petugas kesihatan Kementerian Kesihatan (KKM) dan seorang pesakit disyaki positif Covid-19.
Mangsa yang mengalami kecederaan ringan ialah petugas kesihatan serta pemandu dan penumpang Proton Exora.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Mohamadul Ehsan Mohd Zain memberitahu, pihaknya menerima panggilan berhubung kejadian pada pukul 5.55 petang sebelum tiba di lokasi dua minit kemudian.
“Anggota dari Balai Bomba dan Penyelamat Alor Setar diarahkan ke lokasi kejadian.
“Sebaik tiba, kita mendapati kemalangan melibatkan sebuah ambulans KKM dan MPV jenis Proton Exora,” katanya dalam satu kenyataan di sini hari ini.

Kata beliau, pemandu dan penumpang Proton Exora yang cedera ringan selepas mengadu sakit pada dada dan bahu diberikan rawatan awal sebelum dihantar ke Hospital Sultanah Bahiyah untuk rawatan lanjut.
“Pasukan KKM di dalam ambulans hanya mengalami kecederaan ringan dan tiada mangsa yang dilaporkan tersepit,” tambahnya. – K! ONLINE


Suami Ratu Elizabeth II, Putera Philip meninggal dunia
Oleh KOSMO!

9 April 2021, 8:28 pm
LONDON –  Suami Ratu Elizabeth II iaitu Putera Philip  yang menjalani rawatan selama sebulan di hospital kerana masalah jantung, meninggal dunia hari ini, kata Istana Buckingham dalam penggumumannya.
Beliau meninggal dunia pada usia 99 tahun.
“Dengan penuh dukacita, Ratu Elizabeth II mengumumkan kematian suami tercinta, Putera Philip yang memakai gelaran Duke of Edinburgh.
“Beliau meninggal dunia dengan tenang pagi ini di Istana Windsor,” kata Istana Buckingham dalam kenyataannya.
Kebimbangan berhubung keadaan kesihatan Duke of Edinburgh meningkat selepas beliau menerima rawatan selama sebulan di sebuah hospital baru-baru ini.
Putera Philip meninggalkan hospital pada 16 Mac lalu selepas menjalani  prosedur  untuk  merawat  jangkitan yang tidak didedahkan.

Beliau dimasukkan ke hospital pada 16 Februari lalu atas nasihat doktornya selepas mengadu berasa tidak sihat.
Philip pulang ke Istana Windsor, barat London, di mana beliau memencilkan diri bersama Ratu Elizabeth sejak pandemik koronavirus bermula tahun lalu.
Sekiranya masih hidup, usia Putera Philip dijangka mencecah 100 tahun Jun ini. – AFP


Tinggalkan nota ‘maafkan saya’ sebelum mati
9 April 2021, 10:53 pm
PETALING JAYA – Angkara masalah kewangan, seorang lelaki tempatan dan isterinya disyaki bertindak membunuh diri di kediaman mereka di Jalan Medang Serai, Bangsar, di sini, tengah hari tadi.
Mangsa lelaki berusia 46 tahun dan isterinya, warga Thailand, 38, ditemui mati oleh seorang ejen hartanah ketika pergi ke kediaman berkenaan.
Ketua Polis Daerah Brickfields, Asisten Komisioner Anuar Omar berkata, ejen berkenaan sebelum itu menghubungi mangsa berkali-berkali namun tidak dijawab sebelum mengambil keputusan pergi ke kediamannya.
Menurutnya, dia dilaporkan mengambil kunci kediaman daripada pemilik rumah sebelum pergi ke kediaman yang ditempah mangsa menggunakan aplikasi dalam talian bagi tujuan sewaan pada 6 April lalu.
“Hasil pemeriksaan dalam rumah teres tiga tingkat itu, ejen terbabit menemui kedua-dua mangsa dalam keadaan tidak sedarkan diri di dalam bilik tidur sebelum menghubungi pihak polis.
“Siasatan di tempat kejadian mendapati pasangan berkenaan bertindak membakar arang di dalam bilik dan menutup pintu serta tingkap lalu tidur,” katanya dalam satu kenyataan hari ini.

Jelasnya, pegawai perubatan dari Pusat Perubatan Universiti Malaya (PPUM) mengesahkan kedua-dua mangsa disyaki mati antara pukul 6 hingga 7 pagi hari ini akibat sesak nafas kerana terhidu asap.
“Polis turut menemui nota di tempat kejadian dipercayai telah ditulis mangsa lelaki yang mana mangsa meminta maaf kepada pihak yang ingin menuntut bayaran hutang daripadanya.
“Berdasarkan nota itu, kita percaya dia bertindak sedemikian kerana mempunyai masalah kewangan,” ujarnya.
Tegasnya, pihak polis juga mendapati tiada sebarang unsur jenayah dalam kes terbabit selain terdapat saksi yang rapat dengan pasangan itu mendakwa mangsa tidak mempunyai musuh.
“Bagaimanapun siasatan menyeluruh sedang dijalankan oleh pihak polis,” katanya.
Mayat kedua-dua mangsa dihantar ke PPUM untuk bedah siasat dan siasatan kes diklasifikasikan sebagai mati mengejut (SDR). – K! ONLINE


Pelaksanaan FTP memperkasakan industri perkayuan
9 April 2021, 8:18 pm
PETALING JAYA – Factory Transformation Programme (FTP) berperanan menyokong dan membantu industri perkayuan melalui penglibatan syarikat-syarikat dalam menjalankan penilaian serta kajian diagnostik kilang.
Tujuan utama adalah bagi mengenal pasti ketidakcekapan dan pembaziran melalui penggunaan aplikasi alat dan teknik Green 5S dan pengurusan Lean.
Bagi melaksanakan FTP, tiga syarikat telah bersetuju untuk berkolabrasi, syarikat berkenaan adalah Lembaga Perindustrian Kayu Malaysia (MTIB), SIRIM STS Sdn. Bhd. dan Majlis Kayu-Kayan Malaysia (MTC).
Justeru itu, satu Memorandum Persefahaman (MoU) telah ditandatangani oleh Ketua Pengarah MTIB, Mohd Kheiruddin Mohd. Rani, Ketua Pegawai Eksekutif SIRIM STS Sdn. Bhd., Raja Yahya Raja Ariffin dan Ketua Pegawai Eksekutif MTC, Muhtar Suhaili.
Majlis itu turut disaksikan Timbalan Menteri Perusahaan Perladangan dan Komoditi, Datuk Sri Dr. Wee Jeck Seng.
Kementerian Perusahaan Perladangan dan Komoditi (KPPK) dalam satu kenyataan hari ini berkata, jalinan persefahaman tersebut bertujuan memperkasakan pembangunan industri perkayuan di negara ini melalui penggunaan teknologi automasi dan inovasi berkaitan Industri 4.0.

“KPPK menerusi MTIB selaku peneraju utama bagi program-program automasi, mekanisasi, digitalisasi dalam industri perkayuan negara, berperanan sebagai penyelaras keseluruhan pelaksanaan FTP.
“Berkenaan tempoh pelaksanaan projek FTP pula, ia mengambil tempoh selama setahun dan sejumlah RM1.4 juta telah diperuntukkan bagi tujuan tersebut,” ujarnya. – K! ONLINE


Pengantin ‘kantoi’ tipu, beritahu perkahwinan batal tapi muat naik gambar
Oleh KOSMO!

9 April 2021, 8:05 pm
LONDON – Seorang pengantin perempuan dikecam di laman sosial Reddit kerana menipu ahli keluarga bahawa majlis perkawinannya dibatalkan namun penipuan tersebut terbongkar selepas dia memuat naik foto perkahwinan itu setahun kemudian, lapor portal berita Mirror UK semalam.
Pendedahan mengenainya dibuat oleh seorang tetamu majlis perkahwinan tersebut yang enggan identitinya didedahkan. Dia berkata bahawa pengantin itu yang hanya digelar Karen telah meminta ahli keluarganya  untuk membayar wang sebanyak £10,000 (RM56,672) bagi majlis perkahwinannya.
Karen telah menelefon abangnya, Matt dua hari sebelum majlis perkahwinannya  dijadualkan berlangsung  untuk meminta wang bagi tujuan tersebut.
“Saya membayar wang pendahuluan untuk dewan kahwin, jurugambar, katering, bunga dan juga deejay.
“Namun, saya tidak tahu bahawa saya perlu membayar jumlah penuh pada majlis perkahwinan tersebut.  saya menyangka bayaran penuh boleh dibuat selepas majlis berlangsung ,” demikian kata Karen.
Dia kemudian cuba meminjam wang £10,000 daripada abangnya bagi membiayai perkahwinan tersebut.

Abang wanita itu bagaimanapun enggan memberi wang yang diminta.
Tidak lama selepas itu,  salah seorang pengiring pengantin perempuan menelefon Matt dan memaklumkan majlis perkahwinan Karen sudah pun dibatalkan.
Begitu pun, setahun kemudian, Karen memuat naik foto perkahwinannya di Facebook bersama kapsyen bertulis ‘Selamat ulang tahun yang pertama, saya tidak menyangka setahun sudah berlalu. Ini merupakan foto majlis perkahwinan kami’.
Ternyata, Karen telah berbohong kepada ahli keluarganya dan tidak menjemput mereka datang ke majlis perkahwinan itu yang diadakan secara senyap-senyap.
Karen berbuat begitu kerana berang dengan keluarganya yang tidak mahu memberikan wang untuk majlis tersebut.
Namun, 10 tahun kemudian, Karen mengeluh kerana keluarganya tiada semasa hari penting itu.
Kisah Karen mencetuskan kemarahan pengguna Reddit yang menyifatkan tindakannya  sangat tidak patut. Mereka  tidak menyangka dia tetap mengeluh kerana keluarganya tidak hadir ke majlis perkahwinan selepas drama yang dicipta sendiri. -Agensi


Penggunaan BMI akan menyumbang kepada ‘weight shaming’
Oleh KOSMO!

9 April 2021, 10:07 pm
LONDON – Doktor-doktor disaran supaya berhenti menggunakan indeks jisim badan (BMI) sebagai cara mengukur keadaan kesihatan seseorang kerana boleh merosakkan imej selain menyumbang kepada perbuatan ‘weight shaming’ atau menghina fizikal seseorang’, lapor akhbar Daily Mail hari ini.
‘Weight shaming’ adalah perbuatan menghina saiz dan berat badan seseorang yang dilakukan sama ada secara terang-terangan atau tanpa sedar.
BMI adalah pengiraan berat dan ketinggian yang digunakan untuk mengkategorikan seseorang sebagai ‘kurang berat badan’, ‘berat badan sihat’, ‘berat badan ‘berlebihan’ atau ‘obes’.
Gesaan tersebut dibuat oleh sekumpulan ahli Parlimen di Britain. Mereka berkata, doktor-doktor sebaliknya diminta memberi tumpuan kepada pendekatan ‘sihat dalam semua saiz’ berbanding berdiet atau bersenam.
Dalam satu laporan oleh Jawatankuasa Wanita dan Kesamarataan , mereka memberi amaran bahawa skala BMI akan menyebabkan berlakunya masalah pemakanan serta memberi stigma terhadap individu yang gemuk dan kurus.
Laporan itu turut mendakwa jika seseorang disuruh mencapai bacaan BMI tertentu, ia akan turut memberi kesan kepada kesihatan mental mereka.

Selain itu, langkah kerajaan Britain menggunakan strategi obesiti ‘berbahaya’ seperti memaksa pengusaha restoran  memasukkan jumlah kalori dalam menu hanya akan menyebabkan keadaan menjadi bertambah buruk dengan  mengakibatkan masalah tabiat pemakanan.
Menurut Pengerusi jawatankuasa tersebut, Caroline Nokes, langkah segera perlu diambil bagi mengelakkan perkara itu daripada berterusan.
“Penggunaan BMI sebagai cara untuk mengukur berat badan yang sihat akan membawa kepada masalah ‘weight shaming’, dan ini perlu dihentikan segera,” ujarnya.
Bagaimanapun, pendapat itu disangkal Tam Fry daripada Forum Obesiti Kebangsaan yang menegaskan bahawa seseorang itu perlu diberitahu dia mempunyai berat badan berlebihan supaya dia dapat berbuat sesuatu mengenainya.
“Kegagalan dalam menyelesaikan isu ini hanya akan mewujudkan lebih banyak kes diabetis, kanser dan sakit jantung.
“Tidak memberitahu pesakit perkara sebenar mengenai keadaan kesihatan dan BMI mereka ternyata tidak akan melindungi mereka daripada ‘berita buruk’ untuk tempoh masa panjang.
“BMI mungkin bukan kaedah pengiraan terbaik untuk ‘kegemukan’ namun ia adalah kaedah terbaik untuk menerangkan kesihatan keseluruhan seseorang,” ujarnya. – Agensi


Polis buka kertas siasatan guru tampar murid tahun 1
Oleh MOHAMAD FAIZAL HASHIM

9 April 2021, 9:37 pm
JOHOR BAHRU – Polis kini telah buka satu kertas siasatan berhubung kejadian seorang murid lelaki berusia tujuh tahun cedera di mulut akibat ditampar guru di sebuah sekolah di daerah Kulai, Isnin lalu sebelum tular semalam.
Ketua Polis Daerah Kulai, Superintendan Tok Beng Yeow berkata, pihaknya juga sedang giat mengesan saksi bebas untuk mendapatkan punca kejadian.
Katanya, polis juga akan menghubungi pejabat Pendidikan Daerah Kulai serta pejabat Pendidikan Negeri Johor untuk dapatkan maklumat terperinci.
“Pada pukul 4 petang semalam, pegawai polis bahagian siasatan jenayah terima maklumat dari laman media sosial berkaitan kanak-kanak berusia tujuh tahun cedera di mulut kerana ditampar oleh seorang guru.
“Semakan awal pihak polis dapati tiada sebarang laporan polis diterima dan kemudian satu laporan polis telah dibuat pihak polis sebagai maklumat pertama untuk siasatan lanjut.
“Mana-mana pihak yang mempunyai maklumat kejadian boleh berhubung terus dengan pegawai penyiasat kes iaitu Inspektor Izanzaki di talian 014-5296880,” katanya dalam kenyataan hari ini.

Katanya, kes kini disiasat di bawah Seksyen 323 Kanun Keseksaan.
Semalam, Kosmo! melaporkan seorang murid darjah satu ditampar seorang guru lelaki sehingga mengakibatkan bibirnya bengkak dan berdarah dalam satu kejadian, Isnin lalu. K! ONLINE


Rekod tanpa kalah NSFC bocor
Oleh AFIFI HAFIZ MOHD NOR

9 April 2021, 11:20 pm
SEREMBAN – Pasukan Negeri Sembilan FC (NSFC) akhirnya menerima kekalahan pertama selepas tewas 2-3 kepada pasukan Kelantan United FC malam tadi.
NSFC mendapat gol pertama seawal minit pertama hasil tandukan Zaquan Adha Abd. Razak.
Perlawanan pertama dihadapan 1,086 penonton di Stadium Tuanku Abdul Rahman, Paroi di Seremban itu menyaksikan kedua-dua pasukan bermain dengan strategi tersendiri.
Tidak mengambil masa yang lama pada minit ke-20 Alfusainey Gassama berjaya menjaringkan gol pertama Kelantan United FC untuk menyamakan kedudukan.
Separuh masa pertama dengan tambahan masa tiga minit dan Saiful Ridzwan Selamat dikenakan kad merah selepas menjatuhkan Muhammad Ashraf Aliffuddin Yasin sebelum perlawanan tamat.
Pada minit ke-51 Alfusainey sekali lagi menjaringkan gol kedua untuk Kelantan United FC.

Tidak mengambil masa yang lama pemain NSFC, Alain Thierry Akono Akono menyamakan kedudukan pasukan hasil tandukan.
Gol ketiga Kelantan United FC dijaringkan Mohamad Hariz Kamarudin pada minit ke-64 melalui sepakan percuma dari luar kotak penalti. K! ONLINE.


Ekopelancongan hutan jana pendapatan lebih tinggi
Oleh YATIMIN ABDULLAH

9 April 2021, 8:06 pm
BACHOK – Kawasan hutan di negara ini dilihat berpotensi menjadi industri ekopelancongan sekaligus mampu menjana pendapatan lebih tinggi berbanding aktiviti pembalakan.
Menteri Tenaga dan Sumber Asli, Datuk Dr. Shamsul Anuar Nasarah berkata, kegiatan dalam ekopelancongan dilihat berjaya sekali gus mampu mengurangkan kebergantungan sumber pendapatan menerusi aktiviti pembalakan semata-mata.
“Sehubungan dengan itu, kerajaan akan memberi galakan kepada kerajaan negeri untuk membangunkan ekopelancongan hutan. Tujuan utama kita adalah untuk mengurangkan kebergantungan hasil negeri melalui aktiviti pembakalan hutan semata-mata.
“Kerajaan serius dalam menggerakkan usaha ini dan kita berharap pihak kerajaan negeri dan swasta dapat memberikan sokongan untuk membangunkan ekopelancongan di kawasan hutan,” katanya.
Beliau berkata demikian kepada pemberita selepas menghadiri Program Penanaman Pesisiran Pantai dan Kempen Penanaman 100 juta pokok di Pantai Senok di sini hari ini.
Mengulas lanjut, Shamsul Anuar memberitahu, kerajaan akan sentiasa bekerjasama dengan kerajaan negeri dalam memantau aktiviti pembakalan haram di hutan simpan. K! ONLINE.


ILP Sandakan kena PKPD
Oleh ZULKIFLI MANZOR

9 April 2021, 6:00 pm
PETALING JAYA – Institut Latihan Perindustrian (ILP) Sandakan antara tiga lokasi di daerah itu dikenakan Perintah Kawalan Pergerakan Diperketatkan (PKPD) bermula 10 sehingga 23 April ini.
Menteri Kanan (Pertahanan), Datuk Seri Ismail Sabri Yaakob berkata, dua lagi kawasan dikenakan PKPD di Sandakan adalah Taman Permata dan Taman Seri Labuk.
“Kementerian Kesihatan Malaysia (KKM) mengesahkan berlaku peningkatan mendadak kes di ketiga-tiga lokaliti ini dengan kadar kebolehjangkitan adalah tinggi.
“Pelaksanaan PKPD untuk membolehkan KKM melaksanakan ujian secara bersasar serta menyekat penularan kes,” katanya dalam satu kenyataan media hari ini.
Ismail Sabri berkata, kerajaan turut bersetuju melaksanakan PKPD di Kampung Gayang, Tuaran, Sabah bermula 10 sehingga 23 April ini.
Menurut beliau, KKM mengesahkan berlaku peningkatan kes secara mendadak dalam tempoh seminggu di lokaliti itu dengan kadar kebolehjangkitan yang tinggi.

“Pelaksanaan PKPD untuk menyekat penularan jangkitan ke luar lokaliti serta membolehkan KKM melakukan ujian saringan secara bersasar ke atas semua penduduk,” katanya.
Dalam pada itu, beliau memaklumkan, PKPD di Lokap Tahanan Pendatang Asing Tanpa Izin Jabatan Imigresen Malaysia di Bangunan Sultan Iskandar, Johor Bahru, Johor ditamatkan esok.
Jelasnya, KKM mengesahkan tiada lagi kes baru dilaporkan di kawasan tersebut dengan kes terakhir direkodkan pada 28 Mac 2021 iaitu sebanyak 51 kes. – K! ONLINE


Lelaki cedera ditikam dengan pisau lipat
Oleh KOSMO!

9 April 2021, 6:05 pm
GEORGE TOWN – Seorang pemuda mengalami kecederaan pada perut sebelah kiri akibat ditikam dengan menggunakan sebilah pisau lipat dalam kejadian pergaduhan di lobi sebuah kondominium di Jalan Pangkor di sini awal pagi tadi.
Lelaki berusia 25 tahun itu dikatakan bertindak menghubungi pasukan polis bagi memaklumkan kecederaan yang dialaminya pukul 4.58 pagi.
Difahamkan, pergaduhan melibatkan empat lelaki terdiri dua kumpulan termasuk satu pasangan adik beradik itu turut menyebabkan seorang lagi daripada mereka luka pada atas kepala akibat dipukul dengan topi keledar.
Ketua Polis Daerah Timur Laut, Asisten Komisioner Soffian Santong ketika dihubungi Kosmo! sebentar tadi berkata, susulan kejadian itu pihaknya telah menahan keempat-empat lelaki tersebut termasuk dua daripadanya yang sedang menerima rawatan di Hospital Pulau Pinang (HPP).
Menurutnya, hasil soal siasat ke atas seorang saksi wanita berusia 29 tahun yang juga kenalan kepada kesemua suspek terbabit mengatakan punca kejadian adalah disebabkan hutang.
“Saksi mengatakan yang salah seorang suspek telah meminjam duit daripadanya sebanyak RM800 dan dia telah menghubungi lelaki untuk meminta semula wang tersebut.

“Bagaimanapun, suspek (peminjam) bersama seorang lagi lelaki (pasangan adik beradik) datang mencari saksi di tempat kejadian lalu telah berlaku pergaduhan antara tunangnya dengan seorang lagi kenalan mereka,” katanya.
Soffian memberitahu, kedua-dua suspek yang cedera dilaporkan berada dalam keadaan stabil dan ditahan di wad HPP untuk rawatan lanjut. – K! ONLINE


Skim Emas, hadiah istimewa untuk pendidik
Oleh SITI A'ISYAH SUKAIMI

9 April 2021, 5:57 pm
PUTRAJAYA – Yayasan Guru Malaysia Berhad (YGMB) menyediakan hadiah istimewa berupa Skim Emas buat warga pendidik sempena Sambutan Hari Guru Ke-50 yang membolehkan mereka menikmati pelbagai keistimewaan dan manfaat.
Bagi menjayakannya, YGMB dengan kerjasama rakan strategik Takaful Ikhlas Berhad menandatangani Memorandum Persefahaman (MoU) bagi pelancaran skim baharu tersebut yang akan diperkenalkan secara rasmi pada majlis Sambutan Hari Guru Ke-50 pada penghujung Mei depan di Melaka.
Pengerusi YGMB, Aminudin Adam berkata, Skim Emas yang ditawarkan itu sebagai hadiah atas sokongan jitu kepada warga pendidik terhadap aktiviti dan program anjuran yayasan tersebut.
Menurutnya, skim baharu itu juga bertepatan dengan pelancaran Gerakan Massa: Terima Kasih Cikgu 2021 yang dilancarkan baru-baru ini.
“Skim ini lain daripada yang lain kerana jangka hayat pelindungan sehingga individu tersebut berusia 80 tahun. Warga pendidik yang berusia sehingga 64 tahun boleh mendaftar di bawah skim ini. Jika sudah bersara pun masih boleh,” katanya pada Majlis MoU Pelancaran Skim Emas kerjasama antara YGMB dengan Takaful Ikhlas di sini hari ini.
MoU tersebut ditandatangani oleh Ketua Pegawai Eksekutif YGMB, Datuk Wan Munadi Wan Mamat dan Naib Presiden Kanan & Ketua Pegawai Komersial Takaful Ikhlas Berhad, Mohd. Jafni Abd Jalil. K! ONLINE.


Jual air kosong pada harga RM1 segelas
Oleh MOHAMAD NAUFAL MOHAMAD IDRIS

9 April 2021, 5:47 pm
SHAH ALAM- Kementerian Perdagangan Dalam Negeri dan Hal Ehwal Pengguna (KPDNHEP) Selangor telah mengeluarkan notis kepada 12 premis makanan yang didapati menjual air kosong pada harga tidak munasabah.
Pengarahnya, Muhamad Zikril Azan Abdullah berkata, kesemua notis tersebut dikeluarkan dalam Ops Catut 8.0 (Air Kosong) yang dijalankan bermula Rabu lalu sehingga 15 April.
“Kami membuat operasi tersebut setelah mendapat aduan daripada orang ramai berhubung harga tidak munasabah air kosong yang dijual beberapa peniaga di seluruh negeri.
“Sebanyak enam cawangan seluruh Selangor yang melibatkan 200 pegawai penguat kuasa telah digerakkan bagi meninjau harga air kosong di restoran mewah, restoran biasa, restoran makanan segera, restoran francais dan kedai makan atau warung,” katanya dalam satu kenyataan, hari ini.
Semasa operasi berlangsung, Muhamad Zikril berkata, pihaknya mendapati terdapat beberapa premis menjual air kosong dengan harga tinggi, sehingga RM1 segelas.
Menurutnya, kesemua premis yang diberikan notis diminta untuk membekalkan maklumat berhubung perincian kos yang menyebabkan mereka meletakkan harga tersebut.

“Peniaga-peniaga diberi tempoh masa selama dua hingga lima hari bekerja untuk membekalkan maklumat yang diarahkan.
“Sekiranya mereka didapati bersalah, mereka boleh dikenakan tindakan di bawah Akta Kawalan Harga dan Antipencatutan 2011, Seksyen 14(1) atas kesalahan mengambil keuntungan yang tidak munasabah atau mencatut,” katanya. K! ONLINE.


Penyakit Covid-19 berisiko sebabkan tekanan, nyanyuk
Oleh KOSMO!

9 April 2021, 7:22 pm
LONDON – Satu kajian diterbitkan dalam jurnal Lancet Psychiatry mendapati mereka yang dijangkiti virus Covid-19  lebih mudah tertekan dan menjadi nyanyuk dalam tempoh enam bulan selepas menghidap penyakit tersebut, lapor Perbadanan Penyiaran British (BBC) kelmarin.
Menurut penyelidik, golongan itu juga dilaporkan lebih mudah diserang penyakit seperti strok, depresi dan psikosis.
Pesakit Covid-19 bergejala serius yang dimasukkan ke wad dan unit rawatan rapi (ICU) adalah lebih berisiko diserang nyanyuk.
Hal ini kerana virus tersebut mempunyai impak terhadap otak.
Keresahan dan gangguan mood merupakan kesan paling kerap berlaku dalam kalangan penghidap Covid dan ini berkemungkinan disebabkan oleh pengalaman jatuh sakit dan dibawa ke hospital, kata pasukan penyelidik tersebut.
Strok dan nyanyuk pula berlaku disebabkan impak biologi daripada virus itu sendiri atau tindak balas tubuh badan terhadap jangkitan secara umum.

Kajian itu bagaimanapun bersifat pemerhatian dan pasukan penyelidik tidak dapat mengesahkan sama ada Covid-19 benar-benar akan mengakibatkan penyakit tersebut kepada pesakit dalam tempoh enam bulan selepas jangkitan.
Namun, pasukan penyelidik daripada  University Oxford di  England yang membuat perbandingan antara kumpulan pesakit Covid-19 dan penghidap penyakit pernafasan lain mendapati mereka yang menghidap Covid-19 lebih kerap  dikaitkan dengan masalah otak berbanding kumpulan yang menghidap penyakit pernafasan lain.
Penghidap Covid-19 adalah 16 peratus lebih cenderung mengalami gangguan psikologi berbanding mereka yang menghidap penyakit pernafasan lain dan 44 peratus lebih tinggi daripada mereka yang menghidap selesema biasa.
Sebanyak 0.7 peratus pesakit Covid didiagnos menghidap penyakit nyanyuk atau dementia manakala seramai 5 peratus pula menunjukkan simptom. -Agensi


Serina nikah di Siam, Cef Wan kecewa
Oleh KOSMO!

9 April 2021, 7:45 pm
PETALING JAYA – Cef selebriti tersohor Datuk Cef Wan ternyata tidak mengetahui bahawa anak keduanya, Serina telah mendirikan rumah tangga pada hari ini.
Lebih mengejutkan Serina didakwa menikah dengan jejaka pilihan hatinya di negara seberang (Siam, Thailand).
Menerusi satu hantaran yang dimuat naik Cef Wan atau nama sebenarnya Redzuawan Ismail, 63, dalam Instagramnya, dia mengetahui berita tentang pernikahan anaknya dengan lelaki bernama Aidid itu selepas diberitahu kakaknya.
“Kakak saya memberi gambar ini (foto pernikahan Serina). Katanya “anak kau dah kahwin tahu tak? Dia umumkan lagi dalam IG (Instagram).
“Saya sangat terperanjat. Dua minggu lepas dia (Serina) beritahu nak nikah juga sebelum puasa.
“Kata Rina dia dah menikah pun di Siam! Jantung saya Seperti dipanah petir ketika itu. Terus dia kata nak menikah di rumah saya untuk urusan nikah semula. Terus saya tak jawab apa yang dia kata,” tulis Cef Wan.

Ujarnya lagi, dia sebenarnya tidak terkejut dengan tindakan Serina selepas diberikan nasihat.
“Tapi sebagai bapa, apa yang mereka berdua telah lakukan sangat mengecewakan. Saya tidak melarang pun dia nak menikah.
“Pi nikah di Siam dah lama baru bagitahu. Adakah anda rasa bagus budi bahasa anak sebegini? Dan sekarang ini pula?
“Rina, Rina suka hati kaulah. Masing-masing dah tua dan tahu tanggungjawab dengan apa yang kau lakukan terutamanya dibelakang saya,” katanya.
Dalam luahan itu juga, Cef Wan tetap menitipkan doa untuk kebahagiaan anaknya itu.
“Apa pun papa doakan kebahagiaan perkahwinan Kedua-duanya.
“Pada saat ini, saya yakin mana-mana ibu bapa pasti akan merasai perkara sama apa yang saya rasa.
“kita doakan yang terbaik dan aminkan pernikahan mereka sudahlah,” ujar Cef Wan.
Kosmo! Online hari ini melaporkan bahawa Serina, 38, selamat bergelar isteri kepada seorang lelaki dikenali sebagai Aidid selepas lebih tiga tahun menjanda.
Perkara tersebut dimaklumkan sendiri Serina menerusi satu hantaran dalam Instagramnya. -K! ONLINE


MOTAC sertai delegasi ke Arab Saudi
Oleh NOR IDAYU BOSRO

9 April 2021, 6:16 pm
PUTRAJAYA – Kementerian Pelancongan, Seni dan Budaya (MOTAC) akan menyertai delegasi Malaysia ke Arab Saudi bagi lawatan kerja rasmi Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri hari ini hingga 18 April depan berkaitan haji dan umrah.
MOTAC dalam satu kenyataan berkata, selaku kementerian yang mengawal selia pengendalian pakej umrah atau ziarah, lawatan kerja itu penting bagi melihat aspek prosedur operasi standard (SOP) bagi kedua-dua negara.
Katanya, selain itu, ia bagi melihat hal-hal kebajikan jemaah Malaysia semasa mengerjakan umrah dan cadangan kelonggaran untuk dipertimbangkan Kerajaan Arab Saudi kepada para penggiat industri umrah Malaysia yang terkesan disebabkan wabak Covid-19.
“Kerajaan Arab Saudi telah memperkenalkan dasar-dasar baharu dan mengenakan SOP yang ketat selaras dengan pengumuman pembukaan semula sempadan antarabangsa negara tersebut.
“Ia termasuk membenarkan semula aktiviti umrah kepada umat Islam selain warganegara Arab Saudi pada 1 November tahun lalu,” katanya di sini hari ini.
Mengulas lanjut, MOTAC berkata, pihaknya juga sedang memperhalusi SOP bagi tujuan membenarkan rakyat Malaysia kembali melancong ke luar negeri melalui perkhidmatan syarikat pengendali pelancongan berlesen termasuk mengerjakan ibadah umrah dan ziarah.

Katanya, draf SOP itu telah melalui beberapa siri perbincangan bersama para penggiat industri dan dibentangkan kepada pelbagai Kementerian peneraju dan agensi kerajaan untuk ditambah baik.
“Hasil lawatan kerja ke Arab Saudi ini diharap akan memperkemas cadangan kementerian ini kepada pihak kerajaan berhubung membenarkan rakyat Malaysia kembali melancong ke luar negeri termasuk mengerjakan ibadah umrah dan ziarah dengan menggunakan perkhidmatan syarikat pengendali pelancongan berlesen.
“Sehingga ketetapan baharu oleh kerajaan dibuat, pihak kementerian mendokong dasar-dasar semasa dalam menguatkuasakan Perintah Kawalan Pergerakan (PKP) dan Ordinan Darurat bertujuan memerangi wabak Covid-19 termasuk larangan perjalanan keluar negeri bagi tujuan tidak penting seperti aktiviti pelancongan termasuk pelaksanaan aktiviti umrah,” katanya.
MOTAC berkata, ketetapan dasar semasa kerajaan dan langkah-langkah yang sedang diambil oleh kerajaan Arab Saudi dalam memerangi wabak Covid-19 akan sentiasa dihormati dan dipatuhi. -K! ONLINE


Ibu mengandung antara 7 mangsa kemalangan
Oleh KHAIRUL MOHD. ALI

9 April 2021, 7:27 pm
JOHOR BAHRU – Seorang ibu yang mengandung lima bulan beserta tiga anak kecil antara tujuh mangsa yang terlibat dalam kemalangan melibatkan tiga buah kenderaan di Lebuh Raya Pasir Gudang, di sini hari ini.
Komander Operasi dari Balai Bomba dan Penyelamat (BBP) Kempas, Pegawai Bomba Kanan II, Wan Nor Afandi Wan Yusoff berkata, pihaknya menerima panggilan berhubung kejadian itu pada pukul 2.37 petang.
Menurutnya, tujuh anggota beserta sebuah jentera dikejarkan ke lokasi kejadian.
“Setibanya di lokasi, didapati kemalangan itu melibatkan tiga buah kenderaan iaitu sebuah lori Isuzu, sebuah BMW dan sebuah Perodua Alza.
“Dalam kemalangan tersebut, hanya pemandu lori yang berusia 50 tahun cedera ringan, manakala pemandu dan penumpang BMW selamat.
“Sementara itu, pemandu Perodua Alza yang merupakan seorang ibu mengandung berusia 35 tahun dan kandungannya berada dalam keadaan selamat, tiga anaknya yang berusia antara 3 hingga 10 tahun juga selamat,” katanya dalam satu kenyataan, di sini hari ini.

Tambah Wan Nor Afandi, operasi berkenaan kemudiannya ditamatkan pada pukul 3.19 petang.-K! ONLINE


Permohonan Bantuan MyKasih Kapital dibuka
Oleh MOHD. HUSNI MOHD. NOOR

9 April 2021, 6:52 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) memaklumkan Program Bantuan MyKasih Kapital kini sudah dibuka untuk permohonan.
Menterinya, Datuk Seri Rina Harun berkata, permohonan boleh dibuat melalui pautan yang terdapat di laman Facebook Yayasan Kebajikan Negara.
Beliau berkata, permohonan juga boleh dibuat dengan layari laman sesawang Yayasan Kebajikan Negara di yknm.org.my untuk maklumat lanjut.
“Saya dengan rasa berbesar hati ingin memaklumkan permohonan bagi Program Bantuan MyKasih Kapital yang diumumkan oleh Perdana Menteri, Tan Sri Muhyiddin Yassin sempena Sambutan Hari Wanita pada 8 Mac 2021 lalu kini telah dibuka.
“Insentif tambahan ini bakal memberi faedah secara langsung kepada kaum wanita yang berbentuk suntikan modal perniagaan dalam menjayakan objektif memperkasa ekonomi kumpulan sasar yang terkesan dengan pandemik Covid-19,” katanya menerusi hantaran di Facebook, hari ini.
Katanya, bantuan itu adalah satu usaha bagi menggalakkan kaum wanita berniaga terutama yang terlibat dalam bidang e-dagang atau dropship.

Rina berkata, seramai 2,000 wanita akan dipilih berdasarkan kelayakan bagi memulakan projek rintis itu.
MyKasih Kapital adalah insentif tambahan untuk memberi faedah secara langsung kepada wanita, dikenali dalam bentuk suntikan modal perniagaan. K! ONLINE


Muntah tanpa henti, anak Shiera masuk hospital
Oleh MOHAMMAD SHAHEMY AZMI

9 April 2021, 5:48 pm
PETALING JAYA – Anak ketiga kepada pelakon, pelawak, pengacara dan penyampai radio popular, Sharifah Shahirah iaitu Airra dimasukkan ke sebuah pusat perubatan di ibu kota sejak malam tadi akibat muntah-muntah yang teruk.
Perkara tersebut dikongsikan sendiri Shahirah atau lebih mesra disapa Shiera dalam Instagramnya.
Shiera ketika dihubungi Kosmo! Online memberitahu, Airra atau nama penuhnya Airra Zulkifly, 14, mula muntah-muntah tanpa henti sejak semalam dan telah dibawa ke klinik.
“Siang (semalam) dia muntah tanpa henti. Dah bawa ke klinik pun muntah-muntah lagi. Makan ubat pun keluar balik.
“Jadi lepas saya balik kerja baru hantar dia ke hospital malam tadi,” katanya.
Ujar kakak kepada pelakon Sharifah Sakinah itu lagi, Airra memang seorang remaja yang suka makan dan akan makan apa sahaja.

“Tak tahu dia (Airra) makan apa sebab dia makan macam-macam. Dia seorang sahaja yang kena,” ujarnya.
Tambahnya lagi, doktor akan melakukan pemeriksaan ujian imbasan (CT-Scan) dan imbasan ultrasound pada perutnya hari ini.
“Takut apendiks. Jadi tengah tunggu doktor lakukan ujian hari ini. Harap tidak ada apa-apa yang serius,” kata Shiera.
Selain Airra, Shiera juga mempunyai tiga lagi anak bersama suami keduanya yang juga pelakon Ijoy iaitu Airel, 17, Audra, 12 dan Adeena yang kini berusia lima tahun.
Shiera sebelum ini pernah mendirikan rumah tangga bersama vokalis kumpulan Black Dog Bon iaitu Jatt dan dikurniakan seorang cahaya mata perempuan, Allisya Tahir, 23, yang kini sedang mencipta nama sebagai penyanyi. -K! ONLINE


Serina kembali bergelar isteri kali kedua
Oleh MOHAMMAD SHAHEMY AZMI

9 April 2021, 4:43 pm
PETALING JAYA – Setelah lebih tiga tahun menjanda, pelakon Serina Redzuawan kini kembali bergelar isteri kepada seorang lelaki dikenali sebagai Aidid.
Majlis pernikahan mereka berlangsung secara kecil-kecilan hari ini.
Perkara  tersebut dimaklumkan sendiri Serina menerusi satu hantaran dalam Instagramnya.
“Bismillahirahmanirahim. Sempena hari Jumaat penuh keberkatan, dengan penuh kesyukuran ke hadrat Allah SWT, saya nak umumkan bahawa saya telah selamat mendirikan masjid bersama suami.
“Majlis nikah kami dibuat secara tertutup sahaja. Alhamdulillah selesaikan yang wajib dahulu. Benar jodoh, pertemuan, ajal dan maut itu ditangan Allah SWT.
“Kita yang dilahirkan di bumi semuanya telah tertulis di kitab Loh Mahfuz. Alhamdulillah dialah yang terbaik yang Allah SWT kirimkan untuk menjadi imam dan khalifah buat keluargaku,” tulisnya dalam Instagram yang turut disertakan beberapa keping gambar.

Menerusi hantaran sama, pelakon filem Potret Mistik itu turut menzahirkan ucapan terima kasih kepada bapanya yang merupakan cef selebriti terkenal, Datuk Chef Wan kerana merestui perkahwinan keduanya itu.
“Terima kasih papa merestui perkahwinan kami. Insya-Allah selepas raya kita buat kenduri doa selamat dan makan di restoran papa ya.
“Terima kasih juga buat sahabat yang tidak putus doakan Serina dan Aidid (suami),” ujarnya.
Terdahulu, kisah perkahwinan kedua Serina menjadi heboh apabila menyuarakan hasrat untuk berkahwin namun mendapat leteran terbuka panjang lebar oleh Chef Wan.
Sebagai bapa, Chef Wan atau Redzuawan Ismail menasihati anak sulungnya itu agar mengenali hati budi bakal suaminya terlebih dahulu sebelum benar-benar nekad untuk berkahwin.
Chef Wan turut menolak permintaan Serina untuk melangsungkan perkahwinan di kediamannya kerana tidak mahu lagi menanggung kos perkahwinan anaknya.Dia sebaliknya menyarankan Serina berkahwin di masjid bagi mengelakkan pembaziran.
Serina sebelum ini pernah mendirikan rumah tangga bersama Gavin Edward O’luanaigh atau nama Islamnya, Salahudin Ghafar pada 1 Januari 2010 namun bercerai talak satu di Mahkamah Rendah Daerah Petaling pada 1 Ogos 2017 selepas tujuh tahun mendirikan rumah tangga.
Hasil perkahwinan tersebut mereka dikurniakan sepasang cahaya mata iaitu  Tristan Tareef O’luanaigh,11 dan Isabella Saffiya, sembilan tahun. – K! ONLINE


“Kalau betul difitnah, buatlah laporan” – KPN
Oleh DIYANATUL ATIQAH ZAKARYA

9 April 2021, 4:46 pm
MELAKA – Ketua Polis Negara, Tan Sri Abdul Hamid Bador menasihatkan Presiden UMNO, Datuk Seri Ahmad Zahid Hamidi dan Presiden PKR, Datuk Seri Anwar Ibrahim membuat laporan polis berhubung perbualan audio telefon yang tular.
Beliau berkata, setakat ini pihaknya masih belum menerima laporan daripada kedua-dua mereka dan siasatan hanya akan dilakukan sekiranya perkara tersebut mengganggu-gugat keamanan orang ramai.
“Setakat ini saya tidak dimaklumkan lagi, laporan belum dibuat lagi. Kita tunggulah, kalau betul beliau (Ahmad Zahid dan Anwar) difitnah, demi kebaikan, buatlah laporan.
“Kita lihat daripada tempoh reaksi orang ramai terhadap audio tersebut. Sampai satu tahap ia menimbulkan kebimbangan dan kegusaran semua, kita akan jalankan siasatan,” katanya pada sidang akhbar selepas menghadiri mesyuarat Operasi Bersepadu Op Khazanah (OBK) Siri 7 di Hotel Casa Del Rio, di sini, hari ini.
Mengulas lanjut, beliau berkata, sejak audio itu tular pada Rabu lalu, pihaknya telah menerima tujuh laporan berhubung perkara tersebut.
“Bagaimanapun, siasatan lanjut audio itu termasuk menganalisis suara salah seorang daripada mereka hanya akan dibuat selepas kita buka kertas siasatan.

“Kita akan menilai bukti-bukti lain dijalankan,” katanya. – K! ONLINE


Zulkifli ke Arab Saudi perincikan urusan ibadah haji, umrah
Oleh MOHD. HUSNI MOHD. NOOR

9 April 2021, 5:35 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri akan melakukan lawatan kerja ke Arab Saudi tidak lama lagi bagi memperincikan urusan haji dan umrah.
Menerusi kenyataan dikeluarkan hari ini, lawatan kerja Zulkifli ke Arab Saudi itu dibuat atas undangan Liga Dunia Islam.
“Menteri di Jabatan Perdana Menteri (Hal Ehwal Agama) dijadual mengadakan pertemuan mengenai kerjasama dua hala mengenai haji dan umrah.
“Selain itu, kunjungan sama akan membincangkan isu-isu serantau dan antarabangsa mengenai urusan Islam yang menjadi perhatian kedua-dua negara,” katanya.
Katanya, lawatan itu diadakan sesuai dengan pematuhan prosedur operasi standard (SOP) Covid-19 yang ketat dilaksanakan oleh Kerajaan Arab Saudi.
Sebelum ini, Zulkifli berkata, rombongan teknikal diketuainya akan ke Arab Saudi bagi memuktamad SOP kemasukan dan penyelarasan jemaah haji dan umrah Malaysia ke negara itu.

Menurutnya lagi, SOP berkenaan perlu diserahkan kepada kerajaan Arab Saudi untuk diteliti dan mendapat pengesahan, bagi memudahkan jemaah haji Malaysia mengerjakan ibadat tahun ini.
Menteri Kesihatan Arab Saudi, Dr. Tawfiq al-Rabiah, dilaporkan berkata antara syarat utama kemasukan jemaah haji pada Julai depan ialah wajib mendapatkan suntikan vaksin Covid-19. K! ONLINE


Dua premis dijadikan stor penyimpanan barang tiruan diserbu KPDNHEP
9 April 2021, 4:50 pm
SEREMBAN – Kegiatan seorang lelaki yang menjadikan premis kediaman dan perniagaanya sebagai stor penyimpanan barang tiruan bernilai RM26,250 untuk tujuan perdagangan terbongkar hasil serbuan Kementerian Perdagangan Dalam Negeri dan Hal Ehwal Pengguna (KPDNHEP) di Bandar Enstek di sini semalam.
Pengarah KPDNHEP Negeri Sembilan, Ain Arjuna Aziz Zaman berkata, pemeriksaan mendapati kedua-dua premis tersebut dimiliki oleh seorang lelaki warga tempatan berumur 40 tahun yang juga merupakan pemilik perniagaan .
“Pemeriksaan lanjut di premis kediaman tersebut telah menemui sebanyak 600 unit barangan iaitu pakaian pelbagai jenama yang disyaki tiruan dengan anggaran nilai rampasan sebanyak RM6,000.
“Serbuan di premis perniagaan pula telah menemui 2,025 unit barangan yang juga pakaian pelbagai jenama dengan anggaran nilai rampasan sebanyak RM20,250,” katanya dalam kenyataan di sini hari ini.
Menurut Ain Arjuna, kesemua barangan yang dirampas dianggarkan bernilai RM26,250 dan barangan berkenaan disita di bawah Seksyen 102 (1) (c) Akta Cap
Dagangan 2019 untuk siasatan lanjut.
“Siasatan awal yang dijalankan mendapati suspek telah menjalankan perniagaan ini sekitar dua tahun.

“Barangan tersebut dipercayai diperoleh daripada luar negara dan dijual kepada pelanggan melalui platform perniagaan atas talian untuk pasaran dalam negara,” katanya.
Tambah beliau, berdasarkan rekod bagi tahun 2021, sebanyak tiga kes telah dikenakan tindakan di bawah Akta Cap Dagangan 2019 oleh KPDNHEP Negeri Sembilan dengan nilai rampasan sebanyak RM 53,625. – K! ONLINE


Putrajaya perlu jadi penanda aras ekosistem selamat
Oleh SUBKHI SUDARJI

9 April 2021, 5:32 pm
PUTRAJAYA – Jabatan Pengangkutan Jalan (JPJ) optimis terhadap usaha menjadikan Putrajaya penanda aras bandar dengan ekosistem selamat dan hijau melalui pengurangan jumlah kematian dan kecederaan kemalangan jalan raya sekurang-kurangnya 50 peratus daripada unjuran yang ditetapkan.
JPJ berkata, perkara itu merupakan sebahagian daripada kandungan Deklarasi Putrajaya iaitu ‘Komuniti Putrajaya: Peneraju Model Keselamatan Jalan Raya’ sebagai pernyataan komitmen terhadap Tindakan Sedekad Global bagi Keselamatan Jalan Raya yang Ke-2.
Katanya, ia selepas senario statistik kemalangan di Putrajaya mencatatkan peningkatan di antara dua peratus sehingga empat peratus sejak 2017 sehingga 2019 dan diunjurkan terus meningkat sekiranya masih mengambil pendekatan ‘business as usual’.
“Jumlah kematian dalam tempoh berkenaan merekodkan angka tujuh sehingga sembilan orang tahun demi tahun.
“Pada tahun lalu, Putrajaya telah mencatatkan sebanyak enam kes kemalangan maut dengan enam kematian dan dijangka terus meningkat sekiranya masih mengambil pendekatan ‘business as usual’,” katanya.
JPJ berkata demikian dalam satu kenyataan selepas forum Komuniti Putrajaya: Peneraju Model Keselamatan Jalan Raya bersempena Sambutan Ulang Tahun Jubli Platinum JPJ ke-75 yang diadakan di Kementerian Pengangkutan hari ini.

Forum itu dihoskan oleh Ketua Pengarah Pengangkutan Jalan, Datuk Zailani Hashim sebagai moderator dan melibatkan panel-panel terdiri daripada Ketua Pengarah Perkhidmatan Awam, Tan Sri Mohd. Khairul Adib Abd. Rahman; Presiden Perbadanan Putrajaya (PPj), Datuk Muhammad Azmi Mohd. Zain dan Pengarah Eksekutif, Safe Kids Malaysia, Fakulti Perubatan dan Sains Kesihatan, Universiti Putra Malaysia,
Prof. Dr. Kulanthayan K.C. Mani. K! ONLINE.


Terowong pertama ECRL siap
Oleh MOHD AZLI ADLAN

9 April 2021, 5:23 pm
DUNGUN – Malaysia Rail Link Sdn. Bhd. (MRL) berjaya menyiapkan kerja-kerja penembusan terowong pertama bagi Laluan Rel Pantai Timur (ECRL) di Paka dekat sini hari ini.
Pengerusi MRL, Tan Sri Mohd. Zuki Ali berkata, Terowong Paka yang sepanjang 1.1 kilometer merupakan salah satu daripada 59 terowong terdapat di seluruh jajaran ECRL yang dijangka siap sepenuhnya pada tahun 2026.
Beliau berkata, tambah membanggakan kerja-kerja penggalian Terowong Paka yang turut menggunakan kepakaran anak tempatan itu siap dalam tempoh enam bulan awal daripada jadual biarpun berhadapan dengan penularan pandemik Covid-19,
“Kerja-kerja penggalian terowong tersebut telah dilakukan dalam tempoh 620,000 jam termasuk peletupan terakhir pada jarak 42 meter dari portal selatan hari ini.
“Saya berharap penembusan projek (terowong) ini dapat memberi dorongan untuk keseluruhan projek (ECRL) dilaksanakan mengikut jadual seperti dirancang,” katanya menyempurnakan upacara peletupan terakhir Terowong Paka di sini hari ini.
Mohd. Zuki berkata, Terowong Paka yang setinggi 11.8 meter dan lebar 12.9 meter tersebut dibina bagi mengelak penebangan terbuka dan memelihara hutan simpan yang berada di persisiran Paka dekat sini.

Ujar beliau, kerja-kerja sivil pembinaan terowong ini dijangka siap sepenuhnya pada suku pertama 2022. – K! ONLINE


Peluang belia salur terus kemusykilan kepada Ketua Polis Johor
Oleh MASTURAH SURADI

9 April 2021, 4:53 pm
KOTA TINGGI – Program Ketua Polis Johor bersama masyarakat di daerah ini yang dianjurkan dengan kerjasama Majlis Belia Daerah (MBD) memberi peluang golongan belia untuk menyalurkan perkara yang tidak difahami kepada pihak berkuasa secara terus.
Pengerusi MBD Kota Tinggi, Mohd. Fauzan Sebalas berkata, program itu merupakan platform terbaik disediakan polis Johor disamping merapatkan hubungan polis dan belia.
“Polis dan belia berpisah tiada. Belia sepatutnya bersyukur dengan undang-undang yang ada kerana dari itu menjadikan mereka berdisiplin dan mampu mendidik mereka menjadi orang yang berguna.
“Hari ini juga dibuktikan melalui lawatan Ketua Polis Johor, Datuk Ayob Khan Mydin Pitchay yang turun bersama-sama beramah mesra dan menerima pandangan golongan belia di sini.
“Bila sebut belia, orang muda, yang kita fikir adalah masalah sosial tetapi hari ini merupakan ruang dan peluang belia sendiri dapat sampaikan kepada beliau berkenaan perkara-perkara yang mereka tidak faham dan yang tidak mendapat maklumat yang betul dari pihak berwajib,”katanya.
Beliau berkata demikian ketika ditemui selepas hadir Program Pelancaran Mini Karnival Jom [email protected] Tinggi sempena Program Ketua Polis Johor Bersama Masyarakat di Laman Tun Sri Lanang Kota Tinggi, hari ini. – K! ONLINE


Ringgo bahagia di hari persandingan anak
Oleh TOREK SULONG

9 April 2021, 5:15 pm
PASIR PUTEH – Selepas enam hari keluar dari Hospital Tengku Anis (HTA) di sini, bekas vokalis kumpulan Arrow, Ringgo mampu mengukir senyuman apabila anak sulungnya melangsungkan perkahwinan di Kampung Sungai Petai di sini hari ini.
Ringgo atau nama sebenarnya, Mohd. Zain Ramli, 51, sebelum ini dirawat di wad lelaki hospital itu selepas mengalami kesukaran untuk bernafas sebelum disahkan menghidap jantung bengkak dan berair.
Menurutnya, dia amat gembira apabila anak lelakinya, Nur Muhammad, 24, dapat mendirikan rumah tangga bersama gadis pilihan hati, Nur Amalina Fadzullah, 19.
Katanya, majlis akad nikah diadakan secara sederhana dengan mematuhi prosedur operasi standard (SOP) di Masjid Mukum Pulau Lim pagi tadi sebelum majlis perkahwinan di rumah rumah pengantin perempuan pada pukul 2.30 petang.
“Sebanyak tujuh dulang hantaran dengan mas kahwin sebanyak RM5,000 menjadi pelengkap majlis hari ini.
“Rumah menantu dan besan tidak jauh dari kedai saya, Warung Roti Canai Ringgo iaitu hanya 90 meter. Atas dasar cinta mereka, kedua-dua keluarga bersetuju mempercepatkan proses akad nikah,” katanya ketika ditemui Kosmo! di majlis persandingan di rumah pengantin perempuan di sini hari ini.

Terdahulu, Ringgo disahkan menghidap jantung bengkak dan berair selepas menjalani pemeriksaan kesihatan di HTA di sini pada 1 April lalu. – K! ONLINE.


Tiga premis jual barangan tiruan di Kelantan digempur
Oleh ROHANA MOHD. NAWI

9 April 2021, 4:56 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan menggempur tiga buah premis yang didapati menjalankan aktiviti jualan barangan tiruan bernilai RM 47,750 di Kota Bharu dan Pasir Mas semalam.
Serbuan itu dijalankan KPDNHEP Kota Bharu bersama Pasukan Polis Marin, Wilayah 3, Pengkalan Kubor dan wakil pemilik cap dagang bermula pada pukul 9 pagi.
Ketua Pegawai Penguatkuasa KPDNHEP Kelantan, Azanizam Affendi Juri berkata, serbuan di dua buah premis di Kota Bharu dan sebuah di Pasir Mas itu dijalankan selepas menerima aduan daripada wakil pemilik cap dagang jenama tersebut sebelum melakukan pemantauan selama seminggu.
Katanya, serbuan pertama dilakukan di Simpang 4,Tendong dekat Pasir Mas yang merupakan premis pencetakan pakaian sebelum merampas sebanyak 260 helai baju-T jenama terkenal dianggarkan bernilai RM 6,500.
“Kita turut menggempur sebuah premis pencetakan pakaian di lokasi Kampung Rupek di sini dan merampas sebanyak 298 helai baju baju-T berjenama terkenal pelbagai warna dan saiz dengan nilai rampasan sebanyak RM 7,450.
“Dalam serbuan terakhir di sebuah premis menjual pakaian di daerah ini, kita telah merampas sebanyak 154 pasang kasut berjenama terkenal nilai rampasan sebanyak RM 33,800,” katanya dalam satu kenyataan di sini hari ini.

Menurut Azanizam Affendi, dalam ketiga-tiga serbuan itu, pihaknya turut menahan tiga lelaki berusia dalam lingkungan 20-an yang mengaku sebagai pekerja premis-premis berkenaan.
Katanya, siasatan mendapati, premis-premis itu membeli pakaian berjenama terkenal dari luar negara dan mencetaknya semula sebelum menjual secara dalam talian.
Tambahnya, kes disiasat mengikut Akta Cap Dagangan 2019 kerana disyaki melakukan kesalahan iaitu mempunyai dalam milikan jagaan dan kawalan bagi maksud perdagangan. – K! ONLINE


Tular borang rentas negeri: Dua beradik beri keterangan
Oleh NIK NUR IZZATUL HAZWANI NIK ADNAN

9 April 2021, 5:42 pm
KEMAMAN – Dua wanita telah dipanggil untuk memberi keterangan berhubung penyebaran borang rentas negeri kosong telah ditandatangani ketua polis balai yang tular semalam.
Ketua Polis Daerah Kemaman, Superintendan Hanyan Ramlan berkata, adik beradik perempuan berusia 23 dan 28 tahun tersebut hadir memberi keterangan di Ibu Pejabat Polis Kemaman pada pukul 11.30 pagi hari ini.
“Kita telah mengambil keterangan berhubung kes tersebut daripada dua wanita berkenaan dan siasatan masih dijalankan,” katanya ketika dihubungi Kosmo! di sini hari ini.
Kosmo! hari ini melaporkan tindakan kurang bijak seorang wanita memuatnaik borang rentas negeri kosong yang telah kononnya telah ditandatangani pegawai polis di dalam akuan media sosialnya membawa padah.
Dia yang dikatakan mahu merentas negeri untuk menghadiri temuduga di Kuala Lumpur pada semalam disiasat polis atas pertuduhan menipu dan penyalahguna media sosial.
Ketua Polis Daerah Kemaman, Superintendan Hanyan Ramlan berkata, siasatan awal mendapati tandatangan, Ketua Polis Balai Chukai, Inspektor Mohd. Ramizan Ramli telah dipalsukan dalam borang rentas negeri yang tular berkenaan.

Beliau berkata, kes disiasat mengikut Seksyen 468 Kanun Keseksaan dan Seksyen 233 Akta Komunikasi dan Multimedia 1998. – K! ONLINE


1,126 kematian Covid-19 berkaitan penyakit komorbid
Oleh NOR IDAYU BOSRO

9 April 2021, 3:05 pm
PUTRAJAYA – Kira-kira 86.3 peratus atau 1,126 kematian akibat Covid-19 adalah individu yang mempunyai sejarah komorbid seperti menghidap tekanan darah tinggi dan kencing manis, penyakit jantung dan obesiti.
Menteri Kesihatan, Datuk Seri Dr. Adham Baba berkata, peratusan itu adalah daripada keseluruhan 1,306 kematian yang direkodkan Pusat Kesiapsiagaan dan Respons Kebangsaan Kementerian Kesihatan sehingga 7 April lepas.
“Jelas sekali kesemua penyakit tidak berjangkit (NCD) banyak berkaitan dengan pemakanan sekaligus risiko kematian komorbid adalah tinggi apabila dijangkiti Covid-19,” katanya ketika berucap melancarkan Bulan Pemakanan Malaysia peringkat Kebangsaan 2021 dan inisiatif MyChoice di sini hari ini.
Sementara itu, Adham berkata, prevalen berlebihan berat badan dalam kalangan orang dewasa adalah 30.4 peratus pada tahun 2019 atau dalam bahasa mudahnya, satu dalam setiap dua rakyat dewasa negara ini sedang mengalami obesiti.
Katanya, hasil Tinjauan Kesihatan dan Morbiditi Kebangsaan yang dijalankan secara berkala terdapat peningkatan prevalen obesiti secara mendadak setiap tahun dalam kalangan orang dewasa.
“Bermula 1996, peratusan obesiti hanyalah 4.4 peratus dan ia meningkat lebih tiga kali ganda dengan menjadi 14 peratus pada tahun 2006 di mana ia terus meningkat kepada 17.7 peratus pada 2015 dan pada tahun 2019, ia mencatatkan peratusan iaitu 19.7 peratus.

“Tinjauan turut menunjukkan peningkatan prevalen diabetes dalam kalangan orang dewasa iaitu daripada 11.6 peratus pada tahun 1996 kepada 15.2 peratus pada 2006 dan 17.5 peratus pada tahun 2015 manakala yang terbaharu pada tahun 2019 iaitu 18.3 peratus,” katanya.
Katanya, bagi prevalen hipertensi turut menunjukkan peningkatan daripada 32.2 peratus pada tahun 1996 kepada 32.7 peratus pada tahun 2006 namun berlaku penurunan sedikit iaitu 30.3 peratus pada tahun 2015 dan 30 peratus pada tahun 2019. – K! ONLINE


Polis Selangor cekup 550 ahli kongsi gelap
Oleh ISKANDAR SHAH MOHAMED

9 April 2021, 3:28 pm
SHAH ALAM – Polis Selangor sudah memberkas seramai 550 individu yang didapati menyertai kumpulan kongsi gelap di seluruh negeri ini.
Berdasarkan statistik bermula 2019 hingga bulan lalu itu, mereka terdiri daripada 12 kumpulan yang aktif antaranya Geng 21, Geng 08, Geng 24, Geng 36 dan Ang Soon Thong.
Mendedahkan perkara itu, Ketua Polis Selangor, Datuk Arjunaidi Mohamed berkata, semua suspek yang ditahan pihaknya menerusi Ops Cantas Khas berusia 20 hingga 40-an.
“Daripada jumlah itu, seramai 191 individu turut  dikenakan tindakan mengikut Akta Pencegahan Jenayah (Poca) 1959.
“Kesalahan itu antaranya membabitkan jenayah kekerasan, kongsi gelap, jenayah harta benda, perjudian, maksiat dan penyeludupan migran,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Menurut beliau, sebanyak 175 kes jenayah gengsterisme direkodkan sepanjang tempoh berkenaan.

Tambah Arjunaidi, perkara itu menunjukkan bahawa pihaknya amat memandang serius dan memerangi sebarang aktiviti kongsi gelap.
“Keadaan ketika ini masih terkawal kerana tindakan penguatkuasaan sentiasa dilakukan oleh polis.
“Namun, kita amat mengalukan kerjasama orang ramai yang mempunyai maklumat mengenai sebarang aktiviti jenayah termasuk kongsi gelap,” katanya.
Dalam perkara berasingan, mengulas dakwaan kewujudan Geng Lanun Merah Black Maria 360 di Klang, beliau berkata, pihaknya sedang menjalankan siasatan menyeluruh mengenai kumpulan itu.
“Kita menjalankan siasatan mengenai kumpulan itu sejak 2019 namun aktiviti yang dijalankan mereka tidak boleh dibuktikan dan tiada sebarang keterangan berkaitan dengan jenayah.
“Namun, kita omembuka balik siasatan dan satu pasukan khas sudah ditubuhkan bagi melakukan siasatan terperinci berhubung kumpulan berkenaan,” katanya.
Media sebelum ini melaporkan kumpulan berkenaan dianggotai tidak kurang 500 ahli menjadikan kumpulan kongsi gelap itu antara kumpulan penjenayah terancang menguasai pelbagai kegiatan jenayah di kawasan Klang, Selangor.
Ekoran itu, JSJ menubuhkan pasukan khas bagi menyiasat kumpulan terbabit yang aktif sejak 2013 yang dikatakan turut didalangi seorang pegawai kanan polis wanita. – K! ONLINE


Empat papan baharu ditambah di Taman Tasik Cyberjaya
Oleh NUR SHARIEZA ISMAIL

9 April 2021, 4:37 pm
SEPANG – Empat lagi papan tanda amaran akan ditambah di Taman Tasik Cyberjaya sebagai langkah pendekatan advokasi dan peringatan kepada pengunjung bagi mengelakkan kejadian lemas daripada berulang di lokasi taman awam berkenaan.
Penambahan empat papan tanda baharu itu menjadikan jumlah papan tanda yang ada buat masa ini adalah enam termasuk dua papan tanda sedia ada.
Semua peraturan taman termasuk larangan mandi di dalam tasik dipaparkan sebagai maklumat pemberitahuan awam kepada pengunjung.
Yang Dipertua Majlis Perbandaran Sepang (MpSepang), Datuk Abd. Hamid Hussain berkata, pemasangan papan tanda itu akan dibuat dalam masa terdekat.
Beliau berkata, sejak Taman Tasik Cyberjaya yang berkeluasan 2.02 hektar itu dibuka pada 2003, MPSepang telahpun meletakkan papan amaran dan peringatan di pintu hadapan dan belakang tasik memandangkan ia adalah kawasan umum bagi orang ramai beriadah.
“Namun melihat kepada kejadian lemas yang pertama kali berlaku di tasik berkenaan baru-baru ini, MPSepang mengambil pendekatan untuk menambah empat lagi papan tanda amaran tersebut,” katanya kepada Kosmo! hari ini.

Abd. Hamid berkata, pihaknya berharap dengan langkah yang diambil itu, ia dapat mengelakkan kejadian sama berulang kembali.
Kosmo! Online pada 1 April lalu melaporkan seorang lelaki dipercayai kurang siuman lemas selepas tergelincir ke dalam tasik di Taman Tasik Cyberjaya. – K! ONLINE


Ditipu lelaki menyamar rakan
Oleh MOHD. SHAHRULANOOR ISHAK

9 April 2021, 3:53 pm
KUANTAN – Seorang guru di Temerloh kerugian RM5,000 selepas diperdaya lelaki yang menyamar sebagai rakannya.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, guru lelaki berusia 22 tahun itu dihubungi suspek pada 7 April lalu.
“Semasa bercakap melalui telefon, suspek menyamar sebagai rakannya dan mengatakan beg duit serta telefon bimbitnya telah hilang.
“Kemudian dia mahu meminjam wang untuk membayar hutang,” kata Mohd. Wazir menerusi kenyataan hari ini.
Tambah beliau, mangsa yang tidak berasa sangsi itu melakukan pemindahan wang ke dalam nombor akaun yang diberikan suspek pada keesokan hari.
“Selepas membuat pemindahan tersebut, mangsa cuba menghubungi lelaki tersebut melalui nombor telefon yang sama tetapi tidak berjaya,” katanya.

Guru itu menyedari tertipu selepas berjaya menghubungi rakannya itu melalui nombor telefon sebenar dan dimaklumkan dia tidak pernah menelefon mangsa untuk meminjam wang.
Kes tersebut dilaporkan di Ibu Pejabat Polis Daerah Temerloh semalam dan disiasat mengikut Seksyen 420 Kanun Keseksaan. – K! ONLINE


Mayat lelaki tanpa baju dalam longkang
Oleh KOSMO!

9 April 2021, 3:47 pm
Oleh KHAIRULMIZAN YAHYA
KUANTAN – Mayat seorang lelaki berusia lingkungan 40-an tanpa baju dan hanya berseluar pendek ditemukan dalam longkang berhampiran Surau Tanah Putih Lama Medan Warisan, di sini semalam.
Ketua Polis Daerah Kuantan, Asisten Komisioner Mohamad Noor Yusof Ali berkata, mayat mangsa ditemukan oleh orang awam kira-kira pukul 1.30 petang.
“Siasatan awal di tempat kejadian mendapati mayat lelaki terbabit tidak berbaju dan berseluar pendek berada di dalam longkang yang dalamnya lebih kurang dua meter dalam keadaan mengiring.
“Tiada sebarang dokumen pengenalan diri ditemui bersama mayat berkenaan namun maklumat diperolehi dari orang awam mengatakan si mati merupakan seorang pesakit mental dan sering kelihatan di kawasan berkenaan serta berasal dari Perkampungan Sungai Isap Dua, di sini,” katanya di sini hari ini.
Menurutnya, pihak polis mendapatkan bantuan daripada Jabatan Bomba dan Penyelamat Malaysia (JBPM) dari Balai Bomba Jalan Bukit Ubi, di sini, untuk membawa mayat terbabit naik ke kenderaan.

Katanya, pemeriksaan fizikal telah dilakukan tidak menemukan adanya unsur-unsur perlakuan jenayah.
“Mayat lelaki terbabit kemudian diserahkan kepada Hospital Tengku Ampuan Afzan (HTAA) untuk ujian saringan Covid-19 serta bedah siasat bagi mengetahui punca kematian.
“Waris si mati iaitu bapanya sudah berjaya dikesan dan sudah hadir untuk membuat pengecaman dan kes berkenaan setakat ini diklasifikasikan sebagai mati mengejut,”ujarnya. – K! ONLINE


Palsu dokumen: Empat individu termasuk dua pengarah direman 6 hari
Oleh ASLIZA MUSA

9 April 2021, 4:41 pm
IPOH – Dua pengarah syarikat antara empat individu ditahan reman enam hari bermula hari ini bagi membantu siasatan kes pemalsuan dokumen bagi tujuan memperoleh projek pembersihan bernilai lebih RM3.7 juta, sejak 2017 hingga tahun lalu.
Perintah tahanan reman itu dikeluarkan Majistret Noor Azreen Liana Mohd. Darus di Mahkamah Majistret di sini, hari ini.
Terdahulu, empat individu termasuk dua wanita yang diiringi pegawai Suruhanjaya Pencegahan Malaysia (SPRM) dan memakai baju lokap berwarna jingga itu tiba di perkarangan Kompleks Mahkamah Ipoh pada pukul 10 pagi.
Kesemua mereka berusia lingkungan 40-an sebelum ini ditahan pada pukul 8 pagi di sekitar Taiping dan Bandar Baharu, Kedah semalam.
Difahamkan, tangkapan ke atas mereka adalah berkenaan dua buah syarikat yang menggunakan cop bank palsu dan tandatangan pegawai bank palsu serta mengemukakan penyata akaun yang mengandungi butiran maklumat palsu.
Sumber memberitahu, tindakan mereka itu bagi mendapatkan tender pembersihan bangunan dan kawasan di bawah jabatan kerajaan mulai tahun 2017 hingga tahun lalu.

“Jumlah keseluruhan nilai tender tersebut ialah RM3,787,867,” katanya. – K! ONLINE


Dua kakitangan JIM direman tujuh hari
Oleh NOR IDAYU BOSRO

9 April 2021, 3:57 pm
PUTRAJAYA – Dua kakitangan Jabatan Imigresen (JIM) yang disyaki bersekongkol dengan sindiket yang menggodam pangkalan data jabatan itu untuk tujuan pengeluaran Pas Lawatan Kerja Sementara (PLKS) ditahan reman hari ini.
Perintah tahanan reman dikeluarkan Majistret Shah Wira Abdul Halim di Mahkamah Majistret Putrajaya di sini hari ini selepas membenarkan permohonan Suruhanjaya Pencegahan Rasuah Malaysia (SPRM).
Majistret menetapkan perintah tahanan reman selama tujuh hari mulai hari ini hingga 16 April depan di bawah Akta SPRM 2009.
Terdahulu, sumber berkata, penahanan ke atas kedua-dua suspek yang masing-masing berusia berusia 34 dan 35 tahun itu dibuat selepas dikenal pasti membantu sindiket menjalankan aktiviti penggodaman Sistem Imigresen Malaysia (myIMMs).
“Dipercayai kedua-dua kakitangan itu menerima rasuah sebagai habuan kerana bersubahat dalam kegiatan berkenaan,” katanya.
Sebelum ini, lima tangkapan dibuat terhadap ketua sindiket bergelar Datuk dan empat anggota sindiket termasuk seorang bekas pegawai JIM.

Sebanyak 147 akaun meliputi 30 individu dan 11 syarikat berjumlah RM9.97 juta telah dibekukan.
Selain itu, dianggarkan sebanyak 30 unit hartanah berjumlah RM11.8 juta dan 66 buah kenderaan berjumlah RM13.6 juta telah disita serta dibekukan yang mana jumlah keseluruhan adalah sebanyak RM25.5 juta.
Dalam pada itu, Ketua Pesuruhjaya SPRM, Datuk Seri Azam Baki mengesahkan tangkapan terbaharu itu. – K! ONLINE


Masih beku ambil buruh asing
Oleh ZAKI SALLEH

9 April 2021, 3:01 pm
IPOH – Kerajaan masih tidak membenarkan pengambilan pekerja asing dari luar dilakukan bagi mengisi permintaan buruh terutamanya dalam sector perladangan kelapa sawit walaupun terdapat kekurangan sehingga 40,000 tenaga kerja bagi menampung keperluan industri tersebut.
Menteri Dalam Negeri, Datuk Seri Hamzah Zainuddin berkata, biarpun terdapat desakan daripada banyak syarikat-syarikat yang memerlukan buruh tetapi polisi membekukan pengambilan pekerja asing perlu dipatuhi.
Menurut beliau, ini selepas mengambil kira penularan wabak Covid-19 serta impaknya terhadap pasaran pekerjaan kerana melibatkan pergerakan besar (pekerja asing dari luar) serta pelaksanaan prosedur operasi standard (SOP).
“Kalau kita benarkan, isunya ialah siapa yang akan menanggung kos seperti melakukan ujian saringan, kos memberi suntikan vaksin, kos semasa kuarantin dan bagaimana kemudahan tempat tinggal yang hendak disediakan kepada buruh-buruh tersebut.
“Jadi, sehingga kini kita tidak ada polisi lagi tentang perkara tersebut selain banyak perkara yang perlu disediakan walaupun kita tahu keperluan buruh mendesak,” ujarnya.
Beliau berkata demikian pada sidang akhbar selepas hadir pada Program Malaysia Prihatin Kementerian Dalam Negeri (KDN) di Bandar Baru Tambun di sini hari ini.

Sektor perlandangan kelapa sawit negara bergantung kepada tenaga kerja asing terutamanya pekerja berkemahiran rendah dan berkos rendah.
Menurut data industri, 75 peratus pekerja dalam sektor minyak sawit adalah tenaga kerja asing dan kekurangan buruh boleh memberi kesan kepada pengeluaran buah tandan segar sehingga sebanyak 25 peratus. – K! ONLINE


Polis Kelantan kutip RM1.39 juta saman trafik
Oleh ROSLIZA MOHAMED

9 April 2021, 4:03 pm
KOTA BHARU – Polis Kelantan mengutip sebanyak RM1.39 juta menerusi diskaun bayaran saman sebanyak 50 peratus yang ditawarkan dalam tempoh 11 hari.
Tawaran diskaun tersebut bermula pada 25 Mac lalu sempena Majlis Sambutan Peringatan Hari Polis Ke-214 Peringkat Kontinjen Kelantan yang berakhir semalam.
Ketua Jabatan Siasatan dan Penguatkuasaan Trafik (JSPT) negeri, Superintendan Mohd. Zamri Mohd. Rowi berkata, kutipan saman bagi pelbagai kesalahan trafik itu dibuat di semua Ibu Pejabat Polis Daerah (IPD) di seluruh negeri ini.
Katanya, berdasarkan laporan akhir,IPD Kota Bharu mencatat kutipan tertinggi iaitu RM52,870 diikuti IPD Pasir Puteh (RM27,710), IPD Gua Musang (RM22,940) dan IPD Machang (RM21,230).
“IPD Pasir Mas mengutip sebanyak RM18,560 diikuti IPD Kuala Krai RM13,530 dan IPD Tanah Merah RM12,580.
“IPD Tumpat pula mengutip RM10,580 diikuti IPD Bachok RM7,810 dan IPD Jeli RM6,680,” katanya ketika dihubungi Kosmo! di sini hari ini.

Terdahulu, Ketua Polis Kelantan, Datuk Shafien Mamat berkata, tawaran diskaun 50 peratus tidak sah kepada pesalah trafik berstatus kes bicara di mahkamah, kesalahan potong barisan serta saman kemalangan tahun ini dan tahun lalu.
Katanya, diskaun itu juga tidak boleh digunakan kepada individu yang berstatus waran tangkap, saman melibatkan lori serta saman berkaitan kesalahan ubah suai ekzos yang dikeluarkan mulai 1 Mac lalu. – K! ONLINE


Kes baharu menghampiri 2,000
Oleh SITI A'ISYAH SUKAIMI

9 April 2021, 4:33 pm
PUTRAJAYA – Kes baharu hari ini mencecah hampir 2,000 dengan 1,854 kes dilaporkan menjadikan jumlah kes positif Covid-19 sebanyak 357,607 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Sarawak melaporkan angka tertinggi sebanyak 555 kes, diikuti oleh Selangor sebanyak 403 kes dan Pulau Pinang sebanyak 176 kes.
“Negeri lain ialah Kelantan (143 kes), Sabah (139 kes), Kuala Lumpur (135 kes), Johor (103 kes), Negeri Sembilan dan Kedah (masing-masing 40 kes), Melaka (34 kes), Perak dan Terengganu (masing-masing 29 kes) serta Pahang (19 kes).
“Seterusnya, Putrajaya sebanyak enam kes dan Labuan sebanyak tiga kes,” katanya pada ciapan Twitter beliau di sini hari ini.
Ujarnya lagi, Perlis pula tidak merekodkan kes baharu Covid-19. – K! ONLINE


Premis barangan lusuh dikesan lakukan sambungan air tidak sah
Oleh MOHD. HUSNI MOHD. NOOR

9 April 2021, 2:40 pm
CYBERJAYA – Sebuah premis perniagaan pengurusan barangan lusuh di Telok Panglima Garang, Kuala Langat diserbu Suruhanjaya Perkhidmatan Air Negara (SPAN) semalam kerana dikesan melakukan aktiviti penyambungan air tidak sah.
Operasi penguatkuasaan dan serbuan itu dilakukan bersama Pengurusan Air Selangor selepas menerima aduan.
SPAN menerusi kenyataan akhbar berkata, premis berkenaan disyaki melakukan aktiviti penyambungan air secara tidak sah melalui paip jenis HDPE berukuran 32 milimeter sejak lebih setahun lalu.
Menurutnya, siasatan awal mendapati, kerugian daripada aktiviti yang menyumbang kepada Air Tidak Terhasil (NRW) tersebut dijangka sekitar RM140,000.
“Berdasarkan siasatan tapak, air yang dicuri adalah untuk kegunaan domestik seperti mencuci, kegunaan rumah pekerja serta memasak.
“Ujian klorin di tapak mengesahkan bahawa air yang digunakan adalah air terawat yang dibekalkan operator,” katanya.

Katanya, kes disiasat menerusi Seksyen 123(1) Akta Industri Perkhidmatan Air 2006 dan jika sabit kesalahan, pelaku boleh dikenakan denda sehingga RM100,000 atau penjara selama tidak lebih satu tahun atau kedua-duanya sekali.
Jelasnya lagi, pihak operator akan mengeluarkan tuntutan kepada pemilik premis bagi jumlah kerugian yang dialami. – K! ONLINE